وته‌بێژی كۆمه‌ڵ: به‌هۆی حكومڕانی خراپی هه‌رێمه‌وه هاوڵاتییان باجی قه‌یرانه‌كان ده‌ده‌ن\n3 رۆژ پێش ئێستا 44 جار خوێنراوەتەوە\nوته‌بێژی كۆمه‌ڵی ئیسلامی كوردستان له میانی به‌شداری كردنی له گه‌شتی هه‌واڵه‌كانی كاتژمێر هه‌شتی كه‌ناڵی ئاسمانی په‌یامدا هه‌ڵوێستی كۆمه‌ڵی ئیسلامی به‌رامبه‌ر بارودۆخی ئێستای هه‌رێم ڕاگه‌یاند.\nڕێبوار حه‌مه‌د، وته‌بێژی كۆمه‌ڵی ئیسلامی ڕایگه‌یاند: به‌هۆی حكومڕانی خراپی هه‌رێمه‌وه هاوڵاتییان باجی قه‌یرانه‌كان ده‌ده‌ن، ڕاشیگه‌یاند "گه‌نده‌ڵییه‌كی قووڵ به دامه‌زراوه‌كانی حكوومه‌تداری هه‌رێمدا هه‌یه".\nله به‌شێكی دیكه‌ی وته‌كانیدا ڕێبوار حه‌مه‌د ڕایگه‌یاند: هاوڵاتییان بژێوی ژیانیان نییه و له‌ژێر فشاری ده‌روونی تونددان.\nله‌باره‌ی مووچه‌وه وتیشی: حكومه‌تی هه‌رێم ده‌مێكه له بابه‌تی مووژه‌دا كه‌مته‌رخه‌مه، ئه‌ركی حكوومه‌ته به قه‌ربووكردنه‌وه و دابینكردنی مووچه دڵی هاوڵاتییان خۆش بكات.\nله‌باره‌ی ڕێكاره‌كانی حكومه‌ته‌وه بۆ ڕووبه‌ڕووبوونه‌وه‌ی بڵاوبوونه‌وه‌ی ڤایرۆسی كۆرۆنا زته‌بێژی كۆمه‌ڵ ڕایگه‌یاند: حكومه‌ت ڕێكاری باشی بۆ ڕووبه‌ڕووبوونه‌وه‌ی كۆرۆنا گرتووته به‌ر، به‌ڵام ته‌نیا به‌م ڕێكارانه ناتوانێت دۆخه‌كه تێپه‌ڕێنێت.\nوتیشی: ڕێژه‌ی هه‌ره به‌رزی هاوڵاتییان به هۆشیارییه‌وه مامه‌ڵه له‌گه‌ڵ ڕێكاره‌كان ده‌كه‌ن، داوایشی له هاوڵاتییانی هه‌رێم كرد كه پابه‌ندی رێنماییه ته‌ندروستییه‌كان بن له‌پێناو سه‌لامه‌تی خۆیان و خێزانه‌كیانیاندا و ڕایگه‌یاند "پابه‌ندبوون به ڕێنماییه‌كان ئه‌ركێكی نیشتیمانی و ئاینی و مرۆڤایه‌تییه".


تۆڕی GitHub نرخەکانی بەژداربوونی بۆ نیوە زیاتر کەمکردەوە و خزمەتگوزاری خۆڕایی زیاتری بۆ گەشەپێدەرە تایبەتەکان بەردەستکرد – کەی ئای تی ئێن\nبۆچی پاتری مۆبایلەکان دەتەقنەوە؟ چۆن ڕێگری لە تەقینەوەی بکەم؟\nمۆبایلی Mate 20X تایبەت دەبێت بە یاریکردن و بەهێزترین مۆبایلی کۆمپانیاکە دەبێت\nلە سیستەمی ئەندرۆید 9 هەموو ئەپەکانی تۆمارکردنی پەیوەندییەکان بلۆک دەکرێن\nگووگڵ مۆبایلەکانی Pixel 3 و Pixel 3XLی ڕاگەیاند، ڕوونمای گەورەتر و تایبەتمەندی ناوازە\nبە فەرمی چیپسێتی MediaTek MT9638 بە پشتگیری ژیری دەستکردەوە بۆ نەوەی داهاتووی تەلەڤزیۆنە 4Kـەکان ڕاگەیاندرا\nئەپڵیکەیشنی Vine بەم زووانە بۆ ئەندرۆید.\nSiri هاوکاری منداڵێکی 4 ساڵی کرد بۆ پاراستنی ژیانی دایکی\nبە فەرمی یاری Close To The Sun لە ئێستادا بەردەستە بۆ بەکارهێنەران\nچه‌ند وێنه‌یه‌ك پڕۆسێسه‌ری iPad3 ی quad-core نیشان ده‌دات،له‌گه‌ڵ Wi-Fi و نێتۆركی LTE ی جیهانی.\nمایکرۆسۆفت 16, نیسان 2020\nتۆڕی GitHub نرخەکانی بەژداربوونی بۆ نیوە زیاتر کەمکردەوە و خزمەتگوزاری خۆڕایی زیاتری بۆ گەشەپێدەرە تایبەتەکان بەردەستکرد\nتۆڕی GitHub ـی سەر بە کۆمپانیای مایکرۆسۆفت، تایبەت بە گەشەپێدەران بۆ پاشەکەوتکردن و بڵاوکردنەوەی پڕۆژەکانیان، چەند داشکاندێکی نایابی بۆ خزمەتگوزارییە بەژداربوونە بە پارەکانی ئەنجامدا و هاوکات تایبەتمەندی زیاتریشی بۆ ڕیپۆ تایبەتەکان بە خۆڕایی بەردەستکرد.\nتۆڕی GitHub دەڵێت نرخی بەژداریکردنی پلانی Teams لە 9$ داشکێندراوە بۆ 4$ بۆ هەر مانگێک، هەروەها نرخی پلانی Pro ـیش لە 7$ بۆ 4$ بۆ هەر مانگێک داشکێندراوە. ئەم نرخانە بۆ هەمیشەیین و کاتی نین. پلانە ناوبراوەکان تایبەتن بە تیمەکان و گەشەپێدەرە سەربەخۆیەکان بۆ کارکردن بە کۆمەڵ لەسەر پڕۆژەیەکی تۆڕەکە.\nهەروەها بۆ ئەو بەکارهێنەرانەشی تۆڕەکە کە دەیانەوێت بە 2 کەس یان زیاتر پەرە بە ڕیپۆ تایبەتەکان بدەن، لەمەودوا دەتوانن هەر بە پلانی خۆڕایی و بە بێ پێدانی هیچ بڕە پارەیەک سوود لە تایبەتمەندییەکە وەربگرن، کە پێشتر دەبووایە هەر بەکارهێنەرێک بۆ سوودمەندبوون لەوە، پارەی بدابایە.\nلەگەڵ ئەوەشدا، لەمەودوا تۆڕەکە هاوکاری بێسنوور بۆ خاوەن ڕیپۆ تایبەتەکانی تۆڕەکە فەراهەم دەکات. سەبارەت بە پلانی خۆڕایی تۆڕەکە، GitHub دەڵێت بەکارهێنەران دەتوانن بۆ هەمیشە و بێسنوور توانای پەیداکردنی ڕیپۆ گشتییەکانیان هەبێت تاوەکو ئەو کاتەی بە گشتی لە تۆڕەکەدا دەمێننەوە.\nتاگەکان GitHub microsoft گیتهەب مایکرۆسۆفت هەواڵ


کتێبێکی نوێی زافۆن لە ئیسپانیا بڵاو دەکرێتەوە » DidiMn\nسەرەتا / کتێب/هەواڵ / کتێبێکی نوێی زافۆن لە ئیسپانیا بڵاو دەکرێتەوە\nبەرگی کۆمەڵەچیرۆکی «شاری هەڵم» | کارلۆس ڕویز زافۆن\nدیدی من – ناوەندی چاپ و پەخشی پلانێتا\nناوەندی چاپ و په‌خشی ئیسپانیی پلانێتا ڕایگەیاند کە لە 17ی مانگی داهاتوودا کتێبێکی نوێی نووسەری کۆچکردووی ئیسپانی، کارلۆس رویز زافۆن بە ناوی «شاری هەڵم» بڵاو دەکاتەوە.\nبە گوێرەی راگەیاندنی ناوەندە ئیسپانییەکە، کتێبەکە یانزە چیرۆکی زافۆن لەخۆ دەگرێت، کە ژمارەیەکیان بۆ یەکەمین جارە بڵاو ببنەوە. زافۆن بە درێژایی نووسینی چوارینەی گۆڕستانی کتێبە لەبیرکراوەکان سەرقاڵی نووسینی ئەم چیرۆکانە بووە. لە دوای کۆچی دوایی زافۆن لە مانگی شەشدا، ناوەندەکە، بە چاودێریی بڵاوکاری نووسەرەکە، ”دەیەوێت سوپاسنامەیەک پێشکەشی کار و خزمەتی زافۆن بکات، کە بێگومان خوێنەرەکانیشی بەشدار دەبن و پێشوازی لێ دەکەن“.\n«La Ciudad de Vapor», los relatos de Carlos Ruiz Zafón, algunos de ellos inéditos, llegará a las librerías el 17 de…\nPosted by Carlos Ruiz Zafón | OFICIAL on Monday, September 21, 2020\nکارلۆس رویس زافۆن له ساڵی ١٩٦٦ له به‌رشه‌لۆنه له‌دایک بووە و خاوەنی نۆ ڕۆمانە. هەروەها خاوەنی چەند پارچەموزیکێکی نایابە. زافۆن سێ مانگ پێش ئێستا، لە تەمەنی 55 ساڵیدا لە لۆس ئەنجلۆس لە ماڵەکەی خۆیدا بە نەخۆشیی شێرپەنجەی کۆڵۆن کۆچی دوایی کرد.\nزافۆن دوو کتێبی لە چوارینەی گۆڕستانی کتێبە لەبیرکراوەکان کراون بە کوردی و لە لایەن دەزگای چاپ و پەخشی سەردەمەوە چاپ و بڵاو کراونەتەوە.


May 30, 2019 – Dengekan\nWritten on May 30, 2019, by Denegkan\nبارانم زۆر خۆشەوێت! هەرگیز لێ بێزارنابم ئێوە نازانن کە ئەو هەورە ڕەشانە چیان هەڵگرتووە، ئەگەر نەیبارێنن ئەوا دەمرن.حەزەکەم دەست بنێمە دەستی هەورە ڕەشەکان و تا هەتایە لە گەڵیان سەما بکەم، Continue Reading »\nComments Off on ڕەشپۆشی ژێر باران … حەوسەد خدر رەسووڵ\nWritten on May 30, 2019, by Zahir Bahir\nدەوڵەت*: نوسینی جۆزیف پرۆدۆن، P. J. PROUDHON و: زاهیر باهیر بابەتی دەوڵەت، سروشت و ئایندەی: بەشی حەوت: ئەوە ئاشکرایە . دەوڵەت نوێنەری کۆمەڵە و لە دەرەوەی کۆمەڵ ڕێکخراوە بۆ پاراستنی Continue Reading »\nComments Off on دەوڵەت … نوسینی جۆزیف پرۆدۆن…و: زاهیر باهیر …. بەشی7\nWritten on May 30, 2019, by Salam Omar\nكتێبی (گوناح و ئیمان)ی سمكۆ محه‌مه‌د بڵاوبۆوه كتێبی گوناح و ئیمان كه توێژینه‌وه‌یه‌كی ئه‌كادیمی و مه‌یدانییه له‌سه‌ر گروپه ئیتنیه جیاوازه‌كانی كوردستان كه بریتین له ئێزدی و كاكه‌یی و سابیئه‌ی مه‌ندائی Continue Reading »\nComments Off on دوای 17 ساڵ كاركردن له‌سه‌ر ئایین و كه‌مینه‌كانی كوردستان … سه‌لام عومه‌ر\nWritten on May 30, 2019, by Ahmad Rajab\nدوێنی 28/5/2019 شانۆگه‌رییه‌كه‌ی په‌رله‌مانی كوردستان كۆتییپێهات و نێچیرڤان بارزانی بوو به سه‌رۆكی هه‌رێم و ئه‌و چوار كاندیده‌كه‌ی تر هیچ ده‌نگیان نه‌هێناو ئه‌وه‌ش جێی پێكه‌نینه‌و سه‌رسورمانه‌و له هه‌مان كاتیشدا جێی نێگه‌رانییه Continue Reading »\nComments Off on كه‌ركوك وداگیركردنی خاكی كوردستان … ئه‌حمه‌د ره‌جه‌ب


بڕیاردەرى لیژنەى دارایی پەرلەمانى عێراق ڕایگەیاند، بودجەى 2021 جیاواز دەبێت و پێویستە لەسەر بنەماى دوو نرخى نەوت قەبارەکەى دیاریبکرێت.\nبەپێی یاسا پێویستە ساڵانە حکومەتى عێراق تا ناوەڕاستى تشرینى یەکەم پڕۆژەى بودجە رەوانەى پەرلەمان بکات، حکومەت بەڵێنیداوە پڕۆژەکە لەوادەى خۆیدا رەوانە بکات، لەکاتێکدا بۆ ئەمساڵ بەبێ پڕۆژەى بودجە کارەکان راییدەکات.\nئەحمەد سەفار بڕیاردەرى لیژنەى دارایی پەرلەمانى عێراق بە ئاژانسى فەرمى عێراقى ڕاگەیاندووە، بودجەى 2021 بودجەیەکى کورت و پوخت دەبێت و زیاتر جەخت لەسەر لایەنى بەگەڕخستن دەکاتەوە و بودجەیەکى جیاواز دەبێت و قەرەبووکردنەوە دەبێت بۆ بودجەى ئەمساڵ، بەپێی ئەو بارودۆخە دارایی و تەندروستی و ئەمنییەى هەیە سەربارى ئامادەکاریی بۆ هەڵبژاردنى پێشوەختە.\nوتیشى "پەسەندکردنى بودجەکە پەیوەستە بە ناردنى بۆ پەرلەمان لەلایەن حکومەتەوە، بودجەکە پێویستە لەسەر بنەماى دوو نرخى نەوت دیاریبکرێت".\nئەحمەد سەفار رونیشیکردەوە "نرخى یەکەمیان جێگیرە و لایەنى بەبەکاربردن و خەرجییەکان دەگرێتەوە، ئەوەى دیکەیان جوڵاو دەبێت و بۆ بودجەى وەبەرهێنانە، بەو واتایەى لەئەگەرى بەرزبوونەوەى نرخى نەوتدا دەستدەکرێت بە وەبەرهێنان، بەڵام ئەگەر بە نزمى مایەوە تەنها خەرجییە سەرەکییەکانى وەک موچە و دەرمان و بەشە خۆراک و چەند خەرجییەکى دیکە پارەیان بۆ تەرخاندەکرێت".


كاریگه‌رییه لاوه‌كییه‌كانی كوتان - Technical College of Health TCH\nposted Sep 24, 2018, 3:22 AM by Media TCh\nڤاكسین مادده‌یه‌كی دژه میكرۆبی ئاماده‌كراوه به‌كارده‌هێنرێت بۆ رێگری كردن له تووشبوونی مرۆڤه‌كان به میكرۆبه جیاواز جیاوازه‌كان و هه‌ندێك جاریش ئه‌مجۆره ڤاكسینه یاخود كوتانانه به‌كارده‌هێنرێت بۆ رێگری كردن له تووشبوون به هه‌ندێك جۆری تایبه‌تی شێرپه‌نجه.\nله‌كاتی به‌كارهێنانی ئه‌مجۆره كوتانانه‌دا پێویسته دایكان و باوكان ئه‌م كاریگه‌رییه لاوه‌كییانه له‌به‌رچاو بگرن:\n1-له‌وانه‌یه ببێته هۆی به‌رز بوونه‌وه‌ی پله‌ی گه‌رمی له‌شی كوتراوه‌كه‌و زۆرجاریش له‌رزینی له‌گه‌ڵدا ده‌بێت.\n2-دروستبوونی هه‌ستیاری (حه‌ساسیه‌ت) له شوێنی لێدانی ده‌رزییه‌كه ئه‌گه‌ر ده‌رزی به‌كارهاتبوو، له‌وانه‌یه هه‌ندێك جاریش ئه‌و كوتانانه‌ی كه له‌رێگه‌ی ده‌میشه‌وه ده‌درێن به كه‌سه‌كان جۆرێك له هه‌ستیاری دروست بكه‌ن.\nشایه‌نی باسه ئه‌مجۆره كاریگه‌ره لاوه‌كیانه به پێی جۆری كوتانه‌كه‌ش ده‌گۆڕێت، مه‌رج نییه له‌هه‌موو كه‌سێكدا ئه‌م كاریگه‌رییه لاوه‌كییانه ده‌ربكه‌ون، به‌ڵام له‌كاتی ده‌ركه‌وتنی نیشانه‌كاندا كه به شێوه‌یه‌كی گشتی چه‌ند خوله‌كێك یان چه‌ند سه‌عاتێك دوای وه‌رگرتنی كوتانه‌كه كاریگه‌رییه‌كان ده‌رده‌كه‌وێت، له‌و كاته‌دا پێویسته نه‌خۆشه‌كه بۆ ماوه‌یه‌ك پاڵبكه‌وێت و پشوو بدات و شله‌مه‌نی و خواردنی ته‌ندروست بخوات تاوه‌كو كاریگه‌رییه‌كانی نامێنێت.


ئه‌لبه‌رادعی ده‌ڵێت ڕه‌تكردنه‌وه‌ی ئێران بۆ ڕاگرتنی پـیتاندنی یۆرانیۆم\nمحه‌مه‌د ئه‌لبه‌رادعی سه‌رۆكی ئاژانسی نێونه‌ته‌وه‌یی وزه‌ی ئه‌تۆم ده‌ڵێت ڕه‌تكردنه‌وه‌ی ئێران بۆ ڕاگرتنی پـیتاندنی یۆرانیۆم" جێی داخه." به‌ڵام ده‌شڵێت ئاماده‌بوونی بۆ هاوكاریكردنی له‌گه‌ڵ لـێـكۆڵه‌ره‌وانی نه‌ته‌وه یه‌كگرتووه‌كاندا هه‌نگاوێـكه به ئاڕاسـته‌یه‌كی ڕاسـتدا.\nئه‌لبه‌رادعی ڕۆژی دووشه‌ممه له ئه‌نجومه‌نی گشتی نه‌ته‌وه یه‌كگرتووه‌كان له نیویۆرك سه‌باره‌ت به به‌رنامه ناوه‌كیـیه‌كه‌ی ئێران، وه پابه‌ند نه‌بوونی ئه‌و وڵاته به بڕیاره‌كانی ئه‌نجومه‌نی ئاسایش قسه‌ی كرد.\nئه‌لبه‌رادعی له میانه‌ی قسه‌كانیشیدا له تارانی خواست كه به ڕوون و ئاشـكرا مامه‌ڵه و هاوكاری له‌گه‌ڵ ئاژانسی نێونه‌ته‌وه‌یی وزه‌ی ئه‌تۆمدا بكات.\nشـایانی باسه جێـگری سه‌رۆكی ئاژانسی نێونه‌ته‌وه‌یی وزه‌ی ئه‌تۆم، ئوڵی هێنۆنێن له پایته‌ختی ئێرانه، وه تاران ده‌توانێت وه‌ڵامی پـرسـیاره‌كانی تایبه‌ت به به‌رنامه ناوه‌كیـیه‌كه‌ی بداته‌وه.\nله لایه‌كی تره‌وه نوێنه‌ری وڵاته یه‌كگرتووه‌كانی ئه‌مریكا له نه‌ته‌وه یه‌كگرتووه‌كان زاڵمای خه‌لیلزاد ده‌ڵێت بۆ ئه‌وه‌ی فشـاری زیاتر بخرێته سه‌ر ئێران، وڵاتانی ڕۆژئاوا خه‌ریكی داڕشـتنی به‌رنووسی بڕیارێـكی نوێی نه‌ته‌وه یه‌كگرتووه‌كانن.\nسه‌باره‌ت به‌م هه‌واڵه په‌یامنێری به‌شی ئینگلیزی ده‌نگی ئه‌مریكا مونا غونه‌یم له نیویۆركه‌وه ڕاپـۆرتێـكی ناردووه و هاوكارانمان حه‌یده‌ر كه‌ریم و كاوه كرمانج وه‌ریانگێڕاوه‌ته سه‌ر زمانی كوردی، وه ده‌توانن گوێبیسـتی بن له ڕێـگه‌ی كلیـكـكردنی ئه‌و فایله ده‌نـگیـیه‌ی سه‌ره‌وه.


تەندروستی لەسەر دەنگۆی بەقاچاخ بردنی ڤاكسینی فایزەر بۆ ئێران هاتەدەنگ - تۆڕی میدیایی خەڵک\nوەزارەتی تەندروستی حكومەتی هەرێمی كوردستان دەنگۆی بەقاچاخ بدرنی ڤاكسینی فایزەر بۆ ئێران ڕەتدەكاتەوە و ڕایدەگەیەنێت، هیچ فۆرم و مۆرێكی تەندروستی هەرێم لەسەر ڤاكسینەكانی فایزەر بەكارنایەت.\nوەزارەتی تەندروستی هەرێم لە ڕوونكردنەوەیەكدا ئاماژەی بەوەكردووە، تیمی سەرپەرشتیاران لە وەزارەتمان دەستیان بە لێكۆڵینەوەی سەرەتایی كرد بەهەماهەنگی و پەیوەندی لەگەڵ وەزارەتی تەندروستی عێراقی فیدڕاڵ و چاودێریكردنی هەردوو وەزیری تەندروستی عێراق و هەرێمی كوردستان و نوێنەری كۆمپانیای بەرهەمهێنەری ڤاكسینی (فایزەر) كە دەرەنجامی سەرەتایی دەرچوو هیچ ئەسڵ و ئەساسی نیە.\nپێشتر تۆڕی هەواڵی (بی بی سی فارسی) لە ڕاپۆرتێكی ڤیدیۆییدا بڵاویكردەوە، كە ڤاكسینی فایزەر لە كوردستانی عیراقەوە بە قاچاخ هێنراوەتە ئێران.\nروونكردنەوەیەك لە وەزارەتی تەندروستی حكومەتی هەرێمی كوردستان بۆ ڕای گشتی\nلە دوێنێ شەوەوە ڤیدیۆیەك بڵاوبووەتەوە گوایە سندوقێكی ڤاكسین جۆری فایزەر دزەی كردووە بۆ یەكێك لە وڵاتان، بەپێویستی دەزانین بۆ ڕای گشتی و هاوڵاتیان و دامودەزگاكانی ڕاگەیاندن ڕوونبكەینەوە كەوا ئەم ڤیدیۆیە دروستكراوە و هیچ پەیوەندی بە هەرێمی كوردستانەوە نیە وە بەناوی كەناڵی BBC بە مۆرێكی ساختەی بەناو وەزارەتی تەندروستی هەرێمی كوردستان پێشان دەدرێت.\nدەستبەجێ لەلایەن تیمی سەرپەرشتیاران لە وەزارەتمان دەستیان بە لێكۆڵینەوەی سەرەتایی كرد بەهەماهەنگی و پەیوەندی لەگەڵ وەزارەتی تەندروستی عێراقی فیدڕال و چاودێریكردنی هەردوو بەڕێزان وەزیری تەندروستی عێراق و هەرێمی كوردستان و نوێنەری كۆمپانیای بەرهەمهێنەری ڤاكسینی (ڤایزەر) كە دەرەنجامی سەرەتایی دەرچوو هیچ ئەسڵ و ئەساسی نیە بەڵكو ئەم ڕاستیانەی خوارەوە دەخەینە ڕوو:\n1. هیچ فۆرم و مۆرێكی تەندروستی هەرێم لەسەر ڤاكسینەكانی ڤایزەر بەكارنایەت چونكە ڕاستەوخۆ ڤاكسینەكە بۆ هەرێمی كوردستان دابین نەكراوە بەڵكو تەنها لەڕێگەی وەزارەتی تەندروستی عێراقی فیدڕاڵ بۆیە ئەو كارت و مۆر و فۆڕمە هیچ سەرچاوەیەكی ڕاستی و دروستی نیە.\n2. جۆرەكانی ئامێری چاودێریكردن و پارامیتەری سەر سندوقەكە و زانیاریەكان تەواو جیاوازە و هاوشێوەی ئەو جۆرە نیە، كە لە هەرێمی كوردستان وەرگیراوە.\n3. نوێنەری كۆمپانیای ناوبراو لەگەڵ هەموو سندۆقێك لەكاتی گواستنەوە ئامادە دەبن تا دەگاتە سەنتەری بەكارهێنان و بۆ هەر گواستنەوەیەك بە سیستەمی چاودێریكردنی كۆمپانیا لە سەنتەری سەرەكیەوە ئاگادار دەبێت.\nبۆیە دڵنیاتان دەكەینەوە كەوا تا ئێستا ٩ سندوق لە ٨ سەنتەری ڤاكسین لە هەرێمی كوردستان وەرگیراوە، كە هەر هەموویان جێگا و ڕێگای دابەشكردنی ڕوونە بەتەواوی داتا و زانیاری و چۆنیەتی دابەشكردن تۆماركراوە بەسیستەمی مەركەزی لەگەڵ بەغداد بەستراوە.\nلە كۆتاییدا نیگەرانیمان لەوەیە كە هەوڵی تێكدان و دروستكردنی دڵەڕاوكێ لەنێو هاوڵاتیان تەنها بەمەبەستی ئاژاوە و لەكەداركردنی ئەم پڕۆسە پیرۆزەیە بە مەرامی تێكدانی سیستەمی ناردنی ڤاكسین و دابەشكردنە لە هەرێمی كوردستان بە ڕادەیەك ئامانج تیایدا نەناردنی ئەم خزمەتگوزاریە مرۆییەیە بۆ هاوڵاتیان.\nدووپاتیی دەكەینەوە لێكۆڵێنەوە و بەدواداچوونمان بەردەوام دەبێت بۆ گەیشتن بە هۆكار و سەرچاوەی دروستكردنی ئەم ئاژاوەگێڕیە و لەهەر دەرەنجامێكی دیكەدا ڕای گشتی لێ ئاگادار دەكەینەوە.\n28 ئازار 2021 5.12 pm\nخەڵك وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 926 حاڵەتی تووشبوون بە كۆرۆنا تۆماركراوە…


ریکخراوەی سازمانی ئیسرائیل کورد: ترسناکترین نهێنی هۆکاری وەرگرتنەوەی کەرکوک لە ماڵی بارزانی ئاشکرا ئەبێت!\nترسناکترین نهێنی هۆکاری وەرگرتنەوەی کەرکوک لە ماڵی بارزانی ئاشکرا ئەبێت!\nبۆچی ئەمریکا کەرکوکی لەماڵی بارزانی وەرگرتەوەو دایەنە دەست سوپاو حەشد؟!\nئاشکرابوونی بازرگانی ماڵی مەلا مستەفا بارزانی لەگەڵ داعش؟!\nهۆکاری کوشتنی وەحید کۆڤلی، لەم بەڵگەیەی .\nحەیف لەناو ئەو هەموو خیانەتکاریانەدا، خەڵکی کوردستان تا ئەم ساتە وەختەش بێ ئاگابن؟\nتشکیلات خودگردان فلسطینیان در ادامه قطع روابط، مالیات انتقالی اسرائیل را نپذیرفت - روز چهارشنبه تشکیلات خودگردان فلسطنیان گفت در راستای تلاش به لغو تفاهمات و پایان بخشیدن به هماهنگی با اسرائیل، از این پس درآمد مالیاتی پرداختی اسرائیل را ق...


بەنزین لە سوتاندنی كۆگاكانی كۆمسیۆندا بەكارهێندراوە – تۆڕی میدیایی خەڵک\n2018/06/14 - 11:55 AM\nوەزارەتی ناوخۆی عێراق ئاشكرایكرد، بەپێی لێكۆڵینەوە سەرەتاییەكان، ئاگركەوتنەكەی شوێنی پارێزگاریكردن لە سندوقەكانی دەنگدان لە ناوچەی (رەسافە) لە رۆژهەڵاتی بەغدا بە سوودوەرگرتن لە بەنزین ئەنجام دراوە.\nبەپێی هەواڵی ئاژانسی ئێسنا بڵاویكردەوە، سەعد مەعن وتەبێژی وەزارەتی ناوخۆی عێراق رایگەیاند، ئاگركەوتنەوە لە ناوچەی پارێزگاری لە سندوقەكانی دەنگدان بە ئەنقەست بووە و لێكۆڵینەوە سەرەتاییەكان ئاماژە بۆ ئەوە دەكەن، سوود لە بەنزین وەرگیراوە بۆ ئاگرتێبەردانی سندوقەكانی دەنگدان.\nوتیشی، لێكۆڵینەوەكان تا بەدەستگەیشتنی ئەنجامی كۆتایی بەردەوامی هەیەو ئەنجامەكەشی لە كەناڵەكانی راگەیاندن بڵاودەكەینەوە.\nلای خۆشییەوە حەیدەر عەبادی سەرۆك وەزیرانی عێراق هۆشداری دابوویە سەرجەم پارێزگاكان تاكو پارێزگارییەكی توند لە سندوقەكانی دەنگدان بكرێت، چونكە چەند گروپێك بەدوای ئەوەدان كە ئاسایشی و ئەمنییەتی هەڵبژاردنەكان بشێوێنن.\nئەنجامی هەڵبژاردنساختەكارییعيراقهەلبژاردنی پەرلەمانی عێراق


پەردەی شەست و شەشەم: پەیامی پێغەمبه‌ران - پاشای شکۆمەندی\nله ڕۆژی زیندووبوونه‌وه‌یدا، عیسا بۆ زۆرێك له قوتابییه‌كانی ده‌ركه‌وت: یه‌كه‌م جار بۆ ژنه‌كان، پاشان بۆ په‌ترۆس، ئینجا بۆ دوو گه‌شتیار….\nهه‌ر له‌و ڕۆژە‌دا دووان له‌وان ده‌چوونه گوندێك شه‌ست تیرهاوێژ له ئۆرشه‌لیم دوور بوو، ناوی ئه‌مواس بوو…\nكاتێك قسه و گفتوگۆیان ده‌كرد، عیسا خۆی لێیان نزیك بووه‌وه و له‌گه‌ڵیان ده‌ڕۆیشت، به‌ڵام چاویان له ناسینی به‌سترا. پێی فه‌رموون: «ئه‌وه به‌ڕێوه باسی چی ده‌كه‌ن؟»\nبه ڕووێكی خه‌مناكه‌وه ڕاوه‌ستان. یه‌كێكیان ناوی كلیۆپاس بوو وه‌ڵامی دایه‌وه: «ئایا ته‌نها تۆ له ئۆرشه‌لیم نامۆیت و ئاگات له‌و شتانه نییه كه له‌م ڕۆژانه‌دا تێیدا ڕوویداوه؟»\nپێی فه‌رموون: «چییه؟» (لۆقا ٢٤: ١٣، ١٥-١٩)\nگه‌شتیاره‌كان باسی ئه‌وه‌یان بۆ عیسا كرد كه چۆن خه‌ڵكی به‌هیوابوون عیسای ناسیره‌یی ئه‌و مه‌سیحه بووایه كه دوژمنه‌كانیانی ببه‌زاندبایه. به‌ڵام ئه‌و له‌خاچدرا! ئێستاش گۆڕەكه‌ی به‌تاڵه. له‌م شته تێنه‌گه‌یشتین!\nئه‌ویش پێی فه‌رموون: «ئه‌ی گێل و دڵخاوه‌كان له باوه‌ڕكردن به هه‌موو ئه‌وه‌ی پێغه‌مبه‌ران باسیان كردووه! نه‌ده‌بووایه مه‌سیح ئه‌م شتانه بچێژێت و بچێته ناو شكۆمه‌ندییه‌كه‌ی خۆی؟»\nئه‌وسا ده‌ستی كرد به ڕوونكردنه‌وه‌ی ئه‌و شتانه‌ی ده‌رباره‌ی خۆی بوو له هه‌موو نووسراوه پیرۆزه‌كاندا، هه‌ر له ته‌وراتی موساوه هه‌تا هه‌موو په‌ڕتووكه‌كانی پێغه‌مبه‌ران.\nكاتێك نزیكی ئه‌و گونده بوون كه بۆی ده‌چوون، عیسا وای نیشان دا كه بۆ شوێنێكی دوورتر ده‌چێت. ئه‌وانیش زۆر لێی پاڕانه‌وه، گوتیان: «له‌لامان بمێنه‌ره‌وه، چونكه وا ئێواره‌یه و ڕۆژ له ئاوابوونه.» جا چووه ژووره‌وه تاكو له‌گه‌ڵیان بمێنێته‌وه.\nكاتێك له‌گه‌ڵیان دانیشتبوو، نانێكی هه‌ڵگرت، سوپاسی خودای كرد، پاشان له‌تی كرد و پێیدان. ئینجا چاویان كرایه‌وه و ناسیانه‌وه، ئیتر له‌به‌رچاویان نه‌ما.\nبه یه‌كتریان گوت: «ئه‌رێ كاتێك له ڕێگا قسه‌ی بۆ ده‌كردین و نووسراوه پیرۆزه‌كانی بۆمان ڕوون ده‌كرده‌وه، دڵمان له ناخماندا گڕی نه‌گرتبوو؟» (لۆقا ٢٤: ٢٥-٣٢)\nگه‌شتیاره‌كان له خۆشیدا هه‌ڵبه‌زینه‌وه و به په‌له به‌ره‌و ئۆرشه‌لیم ڕایانكرد تاكو به قوتابییه‌كان بڵێن: “مه‌سیحی په‌روه‌ردگار زیندووه! ئه‌و ڕزگاركه‌ره‌یه كه نووسراوه پیرۆزه‌كان به‌ڵێنی هاتنیان دابوو! ئه‌و به‌رخی قوربانییه‌یه كه له ناو قوربانییه‌كاندا وێنا كرابوو! ئه‌و په‌روه‌ردگاره!”\nدواجار، به ته‌واوی له په‌یامی پێغه‌مبه‌ران حاڵی بوون.\nزۆر به باشی لێی تێگه‌یشتن.


توێژینەوەیەکی زانستی ئاشکرایکرد، جەستەی پیاوان بەراورد بە ژنان زیاتر توانای بەرهەمهێنانی دژەتەنەکانی دژبە ڤایرۆسی کۆرۆنای هەیە، ئاماژە بەوەشکراوە، دوای سێ هەفتە لەتوشبوون بەنەخۆشییەکە ڕێژەی دژەتەنەکان لەجستەی مرۆڤدا زۆر زیاتر دەبێت و تەمەن کاریگەری ناکاتەسەر ڕێژەکەی.\nڕۆژنامەی "ئەورپیان جۆرناڵ ئۆ ئیمنۆڵۆجی"ی تایبەت بە زانستی بەرگریی لەش لە ڕاپۆرتێکدا ( 25ی تشرینی یەکەمی 2020) کە ناس کورد بە دواداچوونی بۆ کردووە ئاماژەی بەوەکردووە: "جەستەی پیاوان بەراورد بە ژنان زیاتر توانای بەرهەمهێنانی دژەتەنی دژبە ڤایرۆسی کۆرۆنا هەیە، ئەوەش زۆر گرنگە بۆ چاکبوونەوە لە پەتاکە"\nئەوەش خراوەتەڕوو: "لەگەڵ ئەوەشدا دوای تێپەڕبوونی چەند مانگێک هەردووکیان، واتە پیاوان و ژنان لە ڕێژەی دژەتەنەکان لە جەستەیاندا یەکسان دەبنەوە".\nئەوەش هاتووە: "تێبینی ئەو کراوە دوای تێپەڕبوونی حەوت مانگ لە توشبوون بەڤایرۆسی کۆرۆنا لە 90%ی ئەو کەسانەی کە توشی پەتاکە بوون و دواتر چاکبوونەتەوە ڕێژەیەکی باش لە دژەتەنەکانی ڤایرۆسەکە لەجەستەیاندا بوونی هەیە".\nمارک فیڵدۆن، شارەزای پزیشکی دژەتەنەکان لەوبارەیەوە دەڵێت: "سیستمی بەرگریی لەشی مرۆڤ دەتوانێت بەئاسانی تەنە زیانبەخشەکان دەست نیشان بکات، بۆیە ڕاستەوخۆ دەست دەکات بە بەرهەمهێنانی تەنە سود بەخشەکان کە ئەوەش وادەکات سیستمەکە بە زووترین کات وەڵامدانەوەی هەبێت بۆ بەربەرەکانی ڤایرۆسەکان".\nبەگوێرەی ڕاپۆرتەکە توێژەران توێژینەوەیان لەسەر زیاتر لە 500 کەس کردووە کە توشی ڤایرۆسی کۆرۆنا بوون و لە ماوەی شەش مانگدا بۆیان دەرکەوتووە کە دژەتەکان دوای سێ هەفتە لەتوشبوون بە ڤایرۆسی کۆرۆنا ڕێژەکەی لە جەستەی توشبووەکە زیاتر دەبێت، ئەو حاڵەتەش پەیوەندی بە تەمەنەوە نییە"


په‌یكه‌ره‌كی دێ بۆ قوتابخانه‌كا دهۆكێ چێكه‌ت | Evro News\nسه‌ره‌كى هونه‌ر په‌یكه‌ره‌كی دێ بۆ قوتابخانه‌كا دهۆكێ چێكه‌ت\nپه‌یكه‌ره‌كی دێ بۆ قوتابخانه‌كا دهۆكێ چێكه‌ت\nئالان ئدریس مسته‌فا، په‌یكه‌رسازه‌كێ پارێزگه‌ها دهۆكێ یه د دیداره‌كێ دا بۆ به‌رپه‌رێ هونه‌ری یێ رۆژناما ئه‌ڤرۆ دیار كر كو ئه‌و نوكه یێ به‌رهه‌ڤیان دكه‌ت بۆ چێكرنا په‌یكه‌رێ (خانی له‌پ زێرین) بۆ قوتابخانا (خانی له‌پ زێرین) ل پارێزگه‌ها دهۆكێ و گۆت: “ئه‌ز دێ ب شێوه‌یه‌كێ خوه‌به‌خش ڤی په‌یكه‌ری بۆ قوتابخانا ناڤهاتی چێكه‌م، به‌لێ پێدڤی و كه‌ره‌ستێن په‌یكه‌ری دێ ژ لایێ قوتابخانا ناڤهاتی ڤه بۆ من هێنه دابینكرن”.\nناڤهاتی ئاماژه دا وێ چه‌ندێ كو هه‌ر كه‌سه‌كێ ناڤداربیت و خزمه‌ت د هه‌ر بواره‌كێ ژیانێ دا كربیت وی دڤێت ب رێیا چێكرنا په‌یكه‌ره‌كی خزمه‌تا وی بكه‌ت، به‌لێ هه‌تا نوكه وه‌كو پێدڤی پشته‌ڤانی ژ لایێ جهێن په‌یوه‌ندیدار ڤه ل وی نه‌هاتیه‌كرن كو بشێت كارێن مه‌زن یێن هونه‌رێ په‌یكه‌رسازیێ ئه‌نجام بده‌ت و گۆت: “هه‌تا نوكه من چه‌ندین په‌یكه‌ر ب شێوه‌یه‌كێ خوه‌به‌خش چێكرینه، ئه‌ڤه دده‌مه‌كی دایه پشتی ل سالێن بووری من پشكا شێوه‌كاری تایێ په‌یكه‌رسازیێ ل په‌یمانگه‌ها هونه‌رێن جوان ل دهۆكێ ب دووماهی ئینایی نوكه ژی ئه‌ز قووتابیێ قووناغا دویێ مه ل پشكا شێوه‌كاری یا كۆلیژا زانستێن مرۆڤایه‌تی ل زانكۆیا دهۆك و دێ ب شێوه‌یه‌كێ ئه‌كادیمی ل سه‌ر كارێ خوه یێ هونه‌ری یێ به‌رده‌وام بن بۆ خزمه‌تكرنا پارێزگه‌ها دهۆكێ”.\nئالانی خویا كر كو ئه‌و چوجاران نه‌شێت ژ كارێ په‌یكه‌رسازیێ دوور بكه‌ڤیت، چونكو په‌یكه‌ر بوویه پشكه‌كا گرنگ ژ ژیانا وی و گۆت: “هه‌تا نوكه چێكرنا په‌یكه‌ران بتنێ خه‌لاتێن رێزلێنانێ پێشكێشی من كرینه و ئه‌و خه‌لات وه‌كو بیرهاتن ل ده‌فمن ماینه.


هەفتەیەک مۆڵەت دەدەنە بەرپرسانی گۆڕان – لڤین پرێس\nکارمەندانی پێشوی KNN\nلە ڕاگەیەندراوێکدا کە وێنەیەکی دەست ( لڤین ) کەوتووە ژمارەیەک کارمەندی پێشووی کەناڵی KNN ی سەر بە بزوتنەوەی گۆڕان ڕایانگەیاندووە لەساڵی 2016وە، واتە شه‌ش ساڵە هەر یەكێكمان سێ مووچەمان لای ئەو كەناڵەیەو لەماوەی ئەم چەند ساڵە دەستی دەستیمان پێدەكەن، هەرجارەی بەبیانوویەك سەرەڕای ئەوەی چەندینجار لە پێدانی بەڵێن، كە پێمانی بدەنەوە بەڵام پێمان نادەنەوە.\nلە بەشێکی تری ڕاگەیەندراوەکەدا هاتووە بەداخەوە لەبری رێز و وەفا بۆمان كە لەسەرەتای كردنەوەی كەناڵی كەی ئێن ئێن و دروستبوونی بزووتنەوەی گۆڕان هەریەكێك لە ئێمە بەشاهێدی خانەو جڤاتەكان و تەواوی بەرپرسانی ئەم بزووتنەوەیە رووبەڕووی هەڕەشە و لێدان و دەستگیركردن و نانبڕاوكردن بووینەوە، ئێستاش ئەمە پاداشتەكەیە بەئێمەی دەدەنەوە.\nبابەت / داواكردنەوەی ماف\nرای گشتی ئاگاداردەكەینەوە كە ئێمە ژمارەیەك لە كارمەندانی كەناڵی كەی ئێن ئێن، لەساڵی 2016وە، واتە شه‌ش ساڵە هەر یەكێكمان سێ مووچەمان لای ئەو كەناڵەیەو لەماوەی ئەم چەند ساڵە دەستی دەستیمان پێدەكەن، هەرجارەی بەبیانوویەك، ئەمەش لەكاتێكدایە بابەتی ئەم مووچانەمان سەڕەڕای ئەوەی چەندینجار لە پێدانی بەڵێن، كە پێمانی بدەنەوە، هەر لە رێكخەری گشتی و خانەی راپەڕاندن و جڤاتی نیشتمانی و گشتی و بەرپرسانی بزووتنەوەی گۆڕان ئاگادارن و داواكارییەكانمان گەیاندوون، بەڵام بەداخەوە دوایین جار نزیكەی دوو مانگ بەرلەئێستا لەماڵی رەوانشاد كاك نەوشیروان لەگەڵ دوو بەڕێز كە نوێنەری چیا نەوشیروان مستەفا بوون، گفتوگۆمان كرد و بەڵێنیان پێداین كە مووچەكانمان بدەنەوە، بەڵام هەندێ كاتیان پێبدەین، ئێمەش جگە لەو كاتەی پێماندان ئەوە چەند رۆژێكیشە تێپەڕیووە، بەداخەوە بێباكانە نە مافەكانیان پێداینەوە نە بەڵێنەكانیشیان بردەسەر.\nبەداخەوە لەبری رێز و وەفا بۆمان كە لەسەرەتای كردنەوەی كەناڵی كەی ئێن ئێن و دروستبوونی بزووتنەوەی گۆڕان هەریەكێك لە ئێمە بەشاهێدی خانەو جڤاتەكان و تەواوی بەرپرسانی ئەم بزووتنەوەیە رووبەڕووی هەڕەشە و لێدان و دەستگیركردن و نانبڕاوكردن بووینەوە، ئێستاش ئەمە پاداشتەكەیە بەئێمەی دەدەنەوە.\nجگە لەجێبەجێنەكردنی ئەو بەڵێنانەی پێمان درابوو، ئەوەشی زیاتر وایكرد، رای گشتی لەم زەوتكردنەی مافەكانمان ئاگاداربكەینەوە ئەوەیە كە بەرپرسانی بزووتنەوەكە نادادپەروەری نایەكسانی و خزم خزمێنەیان تا ئەو ساتەی قسە دەكەین لە پێدانەوەی مووچەكان لەنێوان كارمەندەكانیان كردووە، چونكە بەڵگەكان هەن كە بە كێیان داوەتەوە، لەكاتێكدا ئێمە خۆشحاڵین كە هاوڕێیەكانمان مافەكانی خۆیان وەرگرتۆتەوە، بەڵام ناكرێ بەرپرسانی بزووتنەوەكە جیاكاری بكەن، ئێمەش لەم مانگی رەمەزانە پێویستمانە بۆ قوتی ماڵ و منداڵمان و دۆخی داراییمان خراپە.\nبۆیە لێرەوە ئەوانەی بەرپرسن لەپێدانەوەی مووچەكانمان ئاگاداردەكەینەوە، ئەگەر تا رۆژی شەممە 24/4/2021 مووچەكانمان بەبێ لێبڕینەوە نەدرێتەوە، ئەوە بەدڵنیاییەوە بەرێگای تر هەڵوێستەكانمان دەگرینەبەر.\nلەگەڵ رێزدا …\nبەشێك لە كارمەندانی كەناڵی كەی ئێن ئێن\n١٧ / ٤ / ٢٠٢١


عوسمان حمەکریم زەڵمی 12/11/2020 - 17:22 وتار\nبێگومان، ھەقیقەتی ئەم پرسە پێویستە لە قورئانی پڕخێرەوە ھەڵگۆزین، چونکە وا لەترۆپکی (ڕاستی)دا، وتەو وادەیشی (یەقین) بەخشن بۆ خەڵکانی تێگەیشتوو: (ان هذا لهو حق اليقين).\nڕۆژگارێکی توولانی (نوح) پێغەمبەر (علیە السلام)، بە ئەرکی بانگخوازیەوە سەرقاڵ بووە، بەڵام مەخابن!! گەلەکەی قەدری ئەو گەوھەرە بەنرخەیان نەزانیوە، وە لە ئاست بەخشندەیی و بەخششی خواوەند، سپڵە و نمەک نەناس بوون!! پاش نزیک بە ھەزار ساڵ کارکردن و ماندووبوون، وە بینینی سەرپێچی و لاساری و سەرەڕۆیی قەومەکەی، بەدرۆخستنەوەی خۆی و پەیامی!! ئینجا ھاناو ھاوار دەبات بۆ خاوەنی (اللە)،دەڵێ: (فدعا ربهۥٓ انى مغلوب فانتصر)، بەڕاستی من شکستم خواردووە ، تۆ یارمەتیم بدەو سەرکەوتنم پێ ببەخشە. بەزیو داوای سەرکەوتن دەکات!! چوون ترسی ئەوەی ھەیە کەوا نەی توانیبێت بە ڕێکوپێکی ئەرکەکەی بەجێ بگەیەنێت و سوچ و خەتاکە لە ئەم بێت نەوەک لە گەلەکەی!!\nدواجار ئەو قەومە ئارەزوو پەرستە شایستەی خەشمی خوا دەبن، بۆ ئەو مەبەستە فرمان بە نوح دەکرێت: (واصنع الفلك)، تاوەکو دەستبکات بەدروستکردنی کەشتیەکە، بەڵام: (باعيننا ووحينا)، بەچاودێری و سرووشی ئێمە، دەسا چیت پێدەڵێن وابکە . وريابە، لە بارەی ئەوانەی وا ستەمیان کردووەو نەھاتوونەتە سەر ڕێی ھەق و ڕاستیان بەدرۆ خستۆتەوە، قسەم لەگەڵدا مەکەو تکایان بۆ مەکە: (ولا تخطبنى فى الذين ظلموا)، چونکە بڕیاری خنکاندن و لەناوبردنی ئەوان دراوەو کاتی ھاتووە: (انهم مغرقون/ هود:٣٧).\nکەشتیەک!! بە کەرەستەی سادەی ئەوکاتە کە بە چەند پارچە تەختەو بزمار درووست کرابوو: (وحملناه على ذات الواح ودسر)، کاتێک ئاو لە ئاسمانەوە بەردەبێتەوەو لەزەویەوە فوارە دەکاو سەردەکەوێ!! بەڕێ دەکەوێ، بەناو ئەو دۆخە سامناک و زریانە بەھێزو تۆقێنەرەدا، کەشتیەکە دەیانبات بەناو شەپۆلی بەرزی وەک شاخ و چیادا: (وهى تجرى بهيم فى موج كالجبال/ هود:٤٢)، لەحاڵێکدا ئەمڕۆ کە تەکنەلۆژیا لەو ئاستە بەرزەدایە، کەچی کەشتی و بارھەڵگر ، بەرگەی شەپۆلی بەرز ناگرێ و دەشکێ و نوقم دەبێت، کەچی ئەو کەشتیە سادەیە، پارێزراو دەبێت، بۆچی؟! چونکە: (تجرى باعيننا)، بە چاودێری و پارێزگاری خواوەند دەڕۆیشت.\nئەودەمەی پێغەمبەر موسی (علیە السلام)، ساوایە، بۆ پاراستنی لە جەلادی خوێنمژی فیرعەون، دایکی نیگای بۆدێت: (ان اقذفيه فى التابوت فاقذفيه فى اليم)، کە ئەو شیرەخۆرە بخەرە ناوسندوقێکەوەو ئینجا فڕێی دەرە ناو دەریاوە!! جا با دەریاش بیباتە کەناری ئاوەکە: (فَلْيُلْقِهِ الْيَمُّ بِالسَّاحِلِ)،لە ئاکامدا ئەوەی دوژمنی من و دوژمنی ئەوە (کە فیرعەونە) بیگرێتەوە: (ياخذهه عدو لى وعدو له)، ئا ئەمە چۆن سەردەگرێت خودایە؟! (والقيت عليك محبة مني)، چونکە لەلایەن خۆمەوە خۆشەویستیم پێ دابویت، لەوەش بانتر: (ولتصن عل عينى/ ٣٩ طه) بۆ ئەوەی پەروەردە بکرێت لەپێش چاوی من و بە چاودێری و پارێزکاری خۆم.\nدەی ھەر ئەو خوایەی بەدیھێنەر (خالق)ی ئاسمانان و زەوی و گەردوون و بوونەوەرە، وە چاودێرو ئاگادارو ڕاگیرکەرو بەڕێوەریانە، بە پێغەمبەر (ﷺ)ی پێشەوامان، فەرموویەتی: (واصبر لحكم ربك)، ئارام بگرە بۆ بڕیار و فەرمانی خاوەنەکەت، (فانك باعيننا/ الطور: ٤٨)، ئەوسا تۆ لەژێر چاودێری و پارێزکاری ئێمەدایت. تەنھا یەک چاوتروکان لاشەخەرت ناکەین.\nوشەی ( باعيننا)، زمان لە ئاستیدا لاڵ و خامە کولەو ناتوانن وێنای بکەن، خواێک فەرمانی کرد بە ئاسمان سەر زەوی بکە بە زریان و تۆفان، وە لەناو ئەو گشت شەپۆلە بڵندو ترساناکانەدا کەشتی (نوح)و سەرنیشانی پاراست. وە (موسا)ی شیرەخۆری بردە بەردەستی ستەمکاری مێژوو (فیرعەون)، تاکو لە ماڵەکەیدا ئاسان گەورە ببێت!!\nخواێک کەوا لە (دژ) (دژ) درووست دەکات، وەک دەرھێنانی ئاگر لە درەختی سەوز: (الذي جعل لكم من الشجر الاخضر نارا/ يس: ٨٠). وە زیندوو لەمردوو، وە مردوو لە زیندو دەردەھێنێت: (يخرج الحي من الميت ويخرج الميت من الحي). وە زەوی دوای مردنی زیندوو دەکاتەوە: (ويحيي الارض بعد موتها/ الروم: ١٩).


NRT TV | کوردستان | یەکشەممەی داهاتوو موچەی ئەم شوێنە دابەشدەکرێت\n212254 جار خوێندراوەتەوە\nدیجیتاڵ میدیای ئێن ئاڕ تی، ھەولێر، ئەحمەد مستەفا\nوەزارەتی دارایی رایگەیاند، رۆژانی ٢٩ و ٣٠ و ٣١ی ئەم مانگە لەگەڵ ١ و ٢ی مانگی داهاتوو، موچەی مانگی ١٢ی ساڵی رابردووی وه‌زاره‌تی كاروباری شه‌هیدان و ئه‌نفالكراوان دابەشده‌كرێت.\nلە نوسراوێکی وەزارەتی دارایی هەرێمدا هاتووە، کە لە رێککەوتی ٢٩ و ٣٠ی ئەم مانگەدا کە دەکاتە یەکشەممە و دووشەممەی داهاتوو، موچەی خێزانی شەهیدانی سەنگەر دابەشدەکرێت و لە رۆژی سێشەممەی داهاتووشدا، ٣١ی ئەم مانگە، موچەی کەسوکاری ئەنفالکراوان دابەشدەکرێت.\nئاماژە بەوەشکردووە، لە رێککەوتی ١ و ٢ی مانگی داهاتوودا کە دەکاتە رۆژی چوارشەممە و پێنجشەممەی داهاتوو، موچەی خێزانی شەهیدانی هاوڵاتی دابەشدەکرێت.\nلە نوسراوەکەدا روونیشکراوەتەوە، "لە پێناو پاراستنى گیانى خێزانی شەهیدان و ئەنفالکراوان لە پەتاى ڤایرۆسى کۆرۆنا و بۆ جێبەجێکردنى رێنماییەکانی خۆپاراستن و سەلامەتى، لە کاتى دابەشکردنى موچەدا، هەماهەنگى تەواو لە نێوان وەزارەتەکانى دارای و ئابورى و شەهیدان و ئەنفالکراوان و تەندروستى و ناوخۆدا دەکرێت، تاوەکو قەرەباڵغى دروست نەبێت و لێکنزیکبوونەوە زۆر کەمبکرێتەوە."\nلەلایەکی دیکەوە، هەر ئەمڕۆ، جوتیار عادل، وتەبێژى حکومەتى هەرێم رایگەیاند، بۆ دابەشکردنى موچە چاوەڕێی پارەکەى بەغدان و هەرکاتێک گەیشت، ئەوا بە میکانیزمێک کە ڕەچاوی ڕێنماییە تەندروستییەکان بکات، دەست بەدابەشکردنى موچەى سەرجەم وەزارەتەکان دەکەن.\nئەو موچەیەى دابەشدەکرێت موچەى مانگى ١٢ى ساڵى رابردووە و ١٣یەمین موچەیە بەبێ پاشەکەوت دابەشبکرێت.


ڕەشوە چی یە ؟ ئامۆژگاری بەڕێزتان چی یە لەبارەی وەرگرتن یاخود دانی ڕەشوەوە ؟ : ماڵپەڕی وەڵامەکان\nکار و بازرگانیڕەشوە چی یە ؟ ئامۆژگاری بەڕێزتان چی یە لەبارەی وەرگرتن یاخود دانی ڕەشوەوە ؟\nڕەشوە چی یە ؟ ئامۆژگاری بەڕێزتان چی یە لەبارەی وەرگرتن یاخود دانی ڕەشوەوە ؟\nڕەشوە بریتی یە لە پێدانی ماڵ یاخود پارە بەکەسێک بۆ ڕێگری کردن لەحەقی کەسێک یاخود بە بەحەق زانینی باتڵێک ، جا ئەم کارە حەرامە لەسەر ئەو کەسەی وەری دەگرێ و لەسەر ئەو کەسەش کە دەیداتێ ، ویەکێکە لەتاوانە گەورەکان ، و لەعنەت کراوە لەو کەسەی دەیخوات و لەو کەسەش کە دەبێتە ڕێخۆشکەر و وەکیلی ؛ هەروەک لەفەرموودەیەکدا هاتووە : « لعن رسول الله ﷺ الراشي والمرتشي في الحكم » رواه أحمد والترمذي وحسنه .\nواتە : پێغەمبەری خوا ﷺ لەعنەتی کردووە لەو کەسەی ڕەشوە دەدات ولەو کەسەش کە وەری دەگرێت .\nبەڵام گەر ئەم ڕەشوەیەت دا بۆ ئەوەی بگەی بەحەقێک ، یاخود بۆ ئەوەی ستەمێک لەخۆت دوور خەیتەوە ، لەم حاڵەتەدا زانایان جیاوازن کە ئایا دروستە یاخود نا ؟ .\nوە ڕەشوە لەگەڵ ئەوەی تاوانێکی گەورەیە ، خاوەنەکەشی لەعنەت لێکراوە ، ودەراویشتەکانی زۆر مەترسی دارن لەسەر کۆمەڵگا ، شیرازەی کۆمەڵگا تێک دەدات ، دەبێتە هۆی خواردنی ماڵ بەناحەق ، وستەم لێکردنیان ، ولەکار کەوتنی قەزیەکانیان ، وجگە لەم زیانانەش زیانی زیاتریشی هەیە . والله أعلم .\nئایا حوكمی تەقلید كردنەوەی هێما و لۆگۆ بازرگانیەكان چیە؟ وە ئایا دروستە كڕین و فرۆشتن بە هێمای ساختەوە بكرێت؟ چۆن ڕزق و ڕۆزیمان زیاد دەکات؟ ئەو هۆکارانە کامانەن کە دەبنە مایەى زیادبونى ڕزق و ڕۆزیمان پیاوێک خوای گەورە ماڵێکی زۆری پێ بەخشیوە و دەپرسێ چۆن وا بکات لەو ماڵەى کە خواى گەورە لێى ڕازی بێت ؟ کەسێک ئیشوکار و دوکانەکەى حەڵاڵ و حەرامى تێکەڵ بووە چۆن پاکى بکاتەوە لە حەرامەکان بۆ نموونە فرۆشتنى جگەرە؟ ئایا حوكمی وەرگرتنی كرێی كەڵەشاخ چیە؟\nسەردان: ٢,٢٥٢ بەش: کار و بازرگانی\nپرسیاری دواترگەر پیاوێک لەبەر قەرز زیندانی کرا ، ئایا پێویستە لەسەری دوای دەرچوونی لەزیندان قەرزەکە بداتەوە یاخود قەرزەکەی لەسەر لادەچێت ؟پرسیاری پێشتر جولەکەکان لە چ شتێکدا کەوتوونەتە هەڵەو سەر لێشێواوییەوە ؟


12:09 - 30/04/2020\nئه‌و ئه‌ستێرانه‌ى کورد به‌ربه‌سته‌كانى خێزان و كۆمه‌ڵگه‌یان بڕى و گه‌شانه‌وه\nله‌كۆمه‌ڵگا رۆژهه‌ڵاتییه‌كان (شه‌رقی)دا هه‌ندێك جار به‌چاوێكی به‌رزه‌وه سه‌یری كه‌سانی هونه‌رمه‌ند و مۆسیقاژه‌نیان نه‌كردووه. یه‌كێ له‌و هۆیانه‌ی بووه‌ته مایه‌ی دواكه‌وتنی هونه‌رو مۆسیقا. هه‌ر له‌ژێر كاریگه‌ری ئه‌م بۆچوونه زاڵه‌ی ناو كۆمه‌ڵگا، چه‌ندین كه‌سی ده‌نگخۆشى كورد ئاماده نه‌بوون ده‌نگیان له‌سه‌ر قه‌وان تۆماربكه‌ن یا بچنه رادیۆو ته‌له‌فزیۆن. به‌سای ئه‌م بۆچوونه‌وه زۆر كه‌سی ده‌نگخۆش و هونه‌رمه‌ند به‌هره‌كه‌یان هه‌ر له‌چوارچێوه‌ی شه‌وچه‌ره‌ی ماڵان و كۆڕ و مه‌جلیسی دیوه‌خانان په‌نگی خواردووه و مێژووی هونه‌ری كوردیش بێبه‌ش بووه له‌به‌رهه‌مه‌كانیان.\nله رابردوودا هونه‌رمه‌ندان و به‌هره‌مه‌ندان رووبه‌ڕووى زۆر ئاسته‌نگ بوونه‌ته‌وه، له كۆمه‌ڵگه‌دا، به‌هۆى نه‌ریتى باوه‌وه كه كارى گۆرانى گوتنى وه‌ك عه‌یبه ته‌ماشا كردووه، جۆره‌ها ناوناتۆره و تیرو توانجیان له‌و كه‌سانه ئه‌دا، خه‌ڵكی ئه‌و كه‌سانه‌ی به ( لۆتی و چاوه‌ش و شایه‌ر) ناوبردووه.\nهه‌رچه‌نده (لۆتی) لای فارسه‌كان، به‌كه‌سێك ده‌وترێ كه خۆش ڕه‌فتار و شۆخ بێت، به‌ڵام لێره‌دا به‌مانای هه‌رزه‌و ئاست نزم وتراوه، كه‌م كه‌سیش ئاماده‌بوون كچی خۆیان بده‌نه كه‌سانی هونه‌رمه‌ند و گۆرانیبێژ!. وه ڕێیان نه‌ده‌دا مناڵ و نه‌وه‌كانیان ببێته سازژه‌ن و مۆسیقی.\nجا له‌به‌ر ئه‌وه مه‌یدانه‌كه بۆ مۆزیكژه‌نه جووه‌كان چۆڵ بوو، ئه‌م هۆكاره‌ش وای كردبوو كه تا ساڵانی په‌نجاكانیش، زۆربه‌ی مۆسیقاژه‌نه‌كانی عێراق (یه‌هودی) جووله‌كه بوون.\nزۆر له‌مێژوونوسان سه‌رده‌می ده‌وڵه‌تی عه‌باسی به چه‌رخی زێرینی مۆسیقا داده‌نێن، كه چه‌ندین مۆسیقازانی وه‌ك (ئیسحاق موسڵی، زریاب) ده‌ركه‌وتون و داهێنانیان كردووه له‌و هونه‌ره. به‌رامبه‌ر ئه‌مانه‌ش كۆمه‌ڵێك زۆر به‌توندی هونه‌ری گۆرانی و مۆسیقا و كۆڕی له‌و چه‌شنه ڕه‌تده‌كه‌نه‌وه و حه‌رامی ده‌كه‌ن.\nهه‌ر له‌سه‌رده‌مانی پێشینه‌وه تا ساڵانی په‌نجاكانیش گۆرانی وتن له‌و رۆژگاره‌دا كارێكی شوره‌یی ئامێز بو، له‌به‌غدا پێیانده‌وت (له‌كه) یانی لكه‌یه‌كبووو و به‌خاوه‌نه‌كه‌یه‌وه ده‌نووسا، تا مردن لێی نه‌ده‌بۆوه.\nكه‌سێك له‌و رۆژگاره ببوایه به گۆرانی بێژ یا مۆسیقای لێدایه هه‌ر چوارده‌وره‌كه‌ی خۆی ساردیان ده‌كردوه و ناوناتۆره‌یان لێده‌نا، گاڵته‌یان پێ ده‌هات، به ته‌وسوه پێیان ده‌گوت :"چییه ده‌ته‌وێت ببیه چاوش و ئابڕومان ببه‌ی". له‌گه‌ڵ ئه‌وه‌شدا خه‌ڵكه‌كه بۆ خۆشی و چێژی خۆیان گوێیان له‌گۆرانی راگرتووه و هیچ ئاهه‌نگ و بۆنه‌یه‌كی شادی به‌بێ ئه‌و گۆرانیبێژو مۆسیقاژه‌نانه مه‌یسه‌ر نه‌بووه، به‌ڵام هه‌ر مۆسیقا و پیشه‌ی گۆرانی بێژی لایان كه‌مبایه‌خ بوو.\nبه‌هۆی بارودۆخی كۆمه‌ڵایه‌تی سه‌ده‌ی بیسته‌م زۆربه‌ی خه‌ڵكی ئه‌و رۆژگاره به‌لایانه‌وه نه‌نگ بوو یه‌كێ مه‌قام و گۆرانی له رادیۆ و ته‌له‌فزیۆن تۆمار بكه‌ن، زۆر له گۆرانیبێژه‌كانیش كاتێ ده‌چوونه رادیۆی به‌غدا به‌رهه‌مه‌كانیان به‌ناوی خۆیانه‌وه تۆمار نه‌ده‌كرد، ئه‌مه‌ش له‌به‌ر عه‌یبه و له‌ترسی پێگه‌ی بنه‌ماڵه‌كانیان بوو، گۆرانییه‌كانیان به‌نازناوی (بێ ناو، كوێستانی) بڵاوده‌بۆوه.\nهه‌ندێكیشیان هه‌ناسه‌كورت بوون، كۆشش و هه‌وڵ و ته‌قه‌للاكانیان تاسه‌ر نه‌ده‌بوو، زۆری پێنه‌ده‌چوو ده‌كشانه‌وه‌و په‌ناگیرده‌بوون و ناویان له‌ناوناواندا نه‌ده‌ما، به تایبه‌ت یه‌كێ بیویستایه بیكاته پیشه‌یه‌ك و له‌سه‌ری بژی و نانی پێ په‌یداكات. چونكه ئه‌و ده‌ستكه‌وتانه‌ی لێیه‌وه ده‌ستگیر ده‌بوو كه‌م و هیچ بوون، جا زۆربه‌ی گۆرانی بێژه‌كانی ناو به‌غدا جگه له پیشه‌كه‌یان له‌ملاولا ئیشوكاری تریان ده‌گرته ده‌ست و پێوهى سه‌رقاڵبوون، تا بتوانن ژیانی پێ بگوزه‌رێنن و گوزه‌رانی ماڵ و منداڵیشیان به‌ڕێوه‌به‌رن.\nله‌پاڵ ئه‌مه‌شه‌وه هێشتا كه‌سانێك هه‌بوون به‌چاوێكی ڕێزو به‌رزه‌وه ده‌یانڕوانییه پیشه‌ی مۆسیقا و گۆرانی، به‌تایبه‌ت ئه‌و كه‌سانه‌ی ده‌ستڕۆیشتوو و خاوه‌ن پله‌وپایه‌یه‌كبوون له‌ناو ده‌وڵه‌تدا، به‌شه‌وقه‌وه له‌دووی هونه‌رمه‌ند و ده‌نگخۆشه‌كان ده‌گه‌ڕان بۆ ئاهه‌نگ و بۆنه تایبه‌تیه‌كانیان بانگیان ده‌كردن، تاكو شه‌وانی ناو كۆشك و خانوه‌كانیان به ده‌نگ و ئاوازه‌كانیان ئاوه‌دان بكه‌نه‌وه.\nله‌م لێكۆڵینه‌وه‌یه ئاشنا ده‌بین به چیرۆكی ژیانی ئه‌و هونه‌رمه‌ندانه‌ی سه‌ره‌ڕای چه‌رمه‌سه‌ری و گیروگرفته‌كانی به‌رده‌میان كۆڵیان نه‌دا. گوێیان به‌توانج و به‌م تێڕوانینه چه‌وته دواكه‌وتووه‌ی كۆمه‌ڵگا نه‌داو، به‌و ده‌نگ و ئاوازه به‌سۆزه‌یان، وه‌ك رووناكایی مۆمێك، ئه‌و شه‌وه‌زه‌نگه‌یان ده‌ڕه‌وانده‌وه‌و تێیان ده‌چریكان. وه توانیان تاڕاده‌یه‌ك كلتوری عه‌یبه‌ی گۆرانیگوتن و مۆسیقا له‌نێو كۆمه‌ڵگه‌ی كورده‌واری دا كاڵ بكه‌نه‌وه.\nقه‌وانه‌كانی باوكیان وردو خاش كرد\nله كه‌ركوك (مه‌لا ته‌ها) به‌ده‌نگی خۆش ناوی ده‌ركردبوو، به‌ڵام دره‌نگانێ ده‌ستی دایه مه‌قام و گۆرانی، بۆیه دره‌نگیش له‌سه‌ر قه‌وان بۆی تۆماركرا. هه‌تا تۆماركردنه‌كه‌شی ڕێكه‌وتێك بوو بۆخۆی، ساڵی 1925 ده‌چێته به‌غدا كوڕه‌كه‌ی نه‌خۆش ده‌بێت، بۆ چاره‌سه‌ری نه‌خۆشییه‌كه‌ی پێویستی به‌پاره ئه‌بێت، بۆ دابینكردنی ئه‌و پاره‌یه له شه‌ریكه‌یه‌ك مه‌قام ته‌سجیل ده‌كات، له‌یه‌ك رۆژدا (25) مه‌قام تۆمارده‌كات. له‌به‌رامبه‌ر ئه‌مه‌دا پاره‌ی وه‌رگرتووه. ناوی ده‌نێن (بلبل العراق) له‌به‌ر ده‌نگخۆشی.\nبه‌ڵام دواتر كه زه‌مان دێت و ده‌ڕوا و كوڕه‌كانی داده‌مه‌زرێن و هه‌ریه‌كه‌یان ده‌بێت به‌شتێك ده‌كه‌ونه سۆراغی قه‌وانه‌كانی باوكیان. به‌داخه‌وه، ئه‌و كوڕه‌ی كه هێنابووی بۆ چاره‌سه‌ركردن، كه گه‌وره بوو و هه‌ستی به‌وه‌كرد كه باوكی (مه‌قامبێژه) و ئه‌مه‌ش ده‌بێته له‌كه‌و عه‌یبه‌یه‌ك بۆیان، جا كه‌وته گه‌ڕان و پشكنین، له هه‌ر جێیه قه‌وانێكی باوكی ده‌دی و هه‌رچییه‌ك ده‌ستیان بكه‌وتایه له‌بازاڕ، یا لای كه‌سانی ئاره‌زوومه‌ندنی مه‌قام ده‌یان كڕیه‌وه‌و وردوخاشیان ده‌كرد و ده‌یان شكاند. به‌مجۆره ئه‌م كوڕه‌ی مه‌لا ته‌ها بووه هۆی له‌ناوچوونی ئه‌و مه‌قامه ره‌سه‌نانه‌ی كه به‌تام و بۆیه‌كی كه‌ركوكیانه خوێندبووی.\nده‌ڵێن مه‌لا ته‌ها وتویه‌تی:"ئه‌م كوڕانه‌م حه‌رامزاده‌ن كه نایه‌ڵن مه‌قام بخوێنم، چونكه من ئه‌مانه‌م به پاره‌ی مه‌ولود به‌خێو كردووه".\nئه‌سغه‌ری كوردستانی باوكی لۆمه‌ی كردووه\nئه‌و هونه‌رمه‌نده‌ی ناوێكی دره‌وشاوه‌ی ئاواز و مۆسیقای كوردییه، شێوازێكی تایبه‌ت به خۆی هه‌بووه له ئاواز و گۆرانی كوریدا. وه‌ك زۆربه‌ی هونه‌رمه‌ندان سه‌ید ئه‌سغه‌ریش تووشی به‌رهه‌ڵستی باوكی بووه‌و (سه‌ید نیزامه‌دین)ی باوكی پێی خۆش نه‌بووه كه كوڕه‌كه‌ی گۆرانی بڵێت، به‌ڵكو حه‌ز ده‌كات زیاتر به قورئان خوێندنه‌وه سه‌رقاڵ بێت.\nسه‌ید له‌به‌ر ده‌نگخۆشی له‌ناو خه‌ڵكدا خۆشه‌ویست و جێگای ڕێز بووه، جگه له گۆرانی گوتن له دیوه‌خانان، له هه‌ر شوێنێك دڵی لایه‌نگرای خۆی نه‌شكاندووه‌و گۆرانی بۆ چڕیون.\nباوكی زۆر جار له‌سه‌ر گۆرانی گوتن لۆمه‌ی كردووه‌و پێی گوتووه، كه واز بهێنێت و له پێش چاوی خه‌ڵك گۆرانی نه‌ڵێت! چونكه بۆ ئه‌وان كه سه‌یدن كارێكی ناشیرینه و به‌جێ نییه، به‌ڵام به‌و په‌ڕی ڕێزه‌وه، له وه‌ڵامی باوكیدا گوتویه‌تی:"ده‌نگی من به‌هره‌یه‌كی خوداییه و نابێ له خه‌ڵك بشاردرێته‌وه". ئه‌مه‌ش ده‌بێته هۆی ناكۆكی خۆی و باوكی و ناچار ده‌بێت گونده‌كه‌ی خۆیان جێ بێڵێت و چووه‌ته سنه.\nله‌سه‌ر مه‌قام و گۆرانی داركاری كراوه\nهونه‌رمه‌ند و كه‌ڵه مه‌قامزانی كورد عه‌لی مه‌ردان، یه‌كێك بووه له‌و كه‌سانه‌ی له گه‌نجیه‌وه خولیای داوه‌ته مه‌قام و گۆرانی، عه‌لی مه‌ردان دوای مردنی باوكی له‌لای خاڵۆی له له‌یلان گه‌وره بووه، چه‌ندینجار له‌سه‌ر وتنی مه‌قام و به‌سته و گۆرانی داركاری كراوه و لێدانی خواردووه. به‌هۆی ئه‌وه‌ی ئه‌وساكه كۆمه‌ڵی كورده‌واری و عێراقیش به چاوێكی سووكه‌وه ده‌یانڕوانیه پیشه‌ی گۆرانی بێژیی و به‌لایانه‌وه نه‌نگبوو.\nعه‌لی مه‌ردان ناچار شه‌وێك گونده‌كه‌یان به‌جێده‌هێڵێ و رووده‌كاته حه‌فته‌غار و له‌وێشه‌وه ده‌چێته به‌غدا، ئه‌و مه‌قامانه‌ی له ته‌كیه‌ی تاڵه‌بانی له مه‌قامبێژانی كه‌ركوك و لای مامۆستایانی ئه‌و هونه‌ره فێربوو، له‌سه‌ر قه‌وان و دواتریش له‌رادیۆی به‌غدا تۆماری كردن و له فه‌وتان رزگاری كرد. سه‌ره‌نجام عه‌لی مه‌ردان بووه یه‌ك له‌و شاره‌زاو به‌ناوبانگانه‌ی كه مێژووی هونه‌ر له‌لای كورد زه‌حمه‌ته فه‌رامۆشی بكات و ناوی له‌پێشه‌وه نه‌هێنێ.\nكه‌س ژنی به گۆرانی بێژ نه‌داوه\nرۆژی خۆی گرامافۆن یان وه‌ك خه‌ڵكی ده‌یانوت (سنوق – قه‌وان) لایان ئامێرێكی سه‌یرو عه‌جایب بوو، له‌ویش سه‌یرتر كه رادیۆ هاته ناوناوانه‌وه ئه‌و سندوقه ته‌خته‌یه‌ی قسه ده‌كاو گۆرانی و مۆسیقای لێوه ده‌بیسترێ! خه‌ڵكی ده‌یانوت تۆبڵێی جنۆكه خۆی تیا حه‌شارنه‌دابێ؟!\nهونه‌رمه‌ندانی كۆن به‌چاوی ڕێزه ته‌ماشا نه‌كراون، بۆیه ده‌نگیان نه‌پرێزراوه. له‌كاتی خۆیدا، چه‌ندین جار به‌رپرسانی كۆمپانیاكانی تۆماركردنی قه‌وان وه‌ك (به‌یزافۆن، ئه‌بو كه‌لب، نه‌عیم) هاتوونه‌ته شاری هه‌ولێر، داوایان له ده‌نگخۆشانی شار كردووه تا ده‌نگیان تۆمار بكه‌ن، له‌وانه (سه‌ید مه‌ردان، شه‌هابه) به‌ڵام هیچ كامیان له‌به‌ر (عه‌یبه) ڕازی نه‌بوون. ده‌بێ چه‌ند كه‌سی هونه‌رمه‌ند باجی ئه‌م كلتوره‌یان دابێ و به‌هۆی تۆمار نه‌كردنی ده‌نگیان به‌رهه‌مه‌كانیان فه‌وتابێ؟\nته‌نانه‌ت له‌و رۆژگاره‌دا كه‌م كه‌سیش ئاماده‌بوون كچی خۆیان بده‌ن كه‌سانی هونه‌رمه‌ند و گۆرانیبێژ!. له‌باره‌یه‌وه هونه‌رمه‌ند (حه‌یده‌ره كه‌چه‌ڵ) وتوویه‌تی:"من و مشكۆ، دوو ده‌نگخۆش بووین، به‌ڵام خه‌ڵك به چاوێكی سووك ته‌ماشایان ده‌كردین، باوه‌ڕ بكه له‌م شاره گه‌وره‌یه‌دا ده‌سوڕاینه‌وه، كه‌س نه‌بوو ڕازی بێ كچیان بخوازین و ببین به‌زاوایان".\nبنه‌ماڵه‌كه‌ی دژی هونه‌ره‌كه‌ی بوون\nشه‌ماڵ سائیب كاتێك ده‌ستی دایه مۆسیقا زۆر ئاسته‌نگ و كێشه‌ی بۆ دروستبوو، ئه‌و كوڕی بنه‌ماڵه‌یه‌كی خانه‌دان و ناسراوی سلێمانی بوو، خێزانێك په‌یوست به نه‌ریت و دابی دێرینه‌وه، هه‌ر له‌و شاره ساڵی 1931 له‌دایكبووه، جه‌لال سائیبی باوكی قایمقام بوو. به‌هۆی ڕێگری بنه‌ماڵه‌كه‌ی و تانه‌و سه‌رزه‌نشتی باوكی، زۆرجار ساڵ و دوو ساڵ عوده‌كه‌ی ده‌فرۆشت و له‌مۆسیقا دوور ده‌كه‌وته‌وه. چونكه ته‌نگ و چه‌ڵه‌مه‌ی ڕۆژگار و ناوو ناتۆره‌یی خه‌ڵك و، ئه‌مه سه‌ره‌ڕای ناڕه‌زایی خانه‌واده‌كه‌ی كه توشی ئه‌بوو، به‌هۆی ئه‌وه رازی نه‌بون كوڕه‌كه‌یان گۆرانی بڵێ.\nشه‌ماڵ له‌نێوان خێزان و هونه‌ره‌كه‌ی ئه‌وه‌ی دووه‌می هه‌ڵبژارد. هه‌رچه‌نده گه‌لێك گران له‌سه‌ری كه‌وت، وه‌ك ده‌ڵێن باوكی حاشای لێكردووه، شه‌ماڵ تاكو كۆتایی ژیانی دوور له خانه‌واده‌كه‌ی و له غه‌ریبی ده‌ژیا، له‌ژیانێكی قورس و له‌ژێر ته‌نگ و چه‌ڵه‌مه‌ی زۆره‌وه به‌ڵام ئه‌و ده‌ستبه‌رداری هونه‌ره‌كه‌ی نه‌بوو. كۆڵی نه‌دا تا ناوی خۆی خسته مێژووه‌وه.\nحه‌سه‌ن كامكار.. سێجار ئامێری مۆسیقاكه‌یان شكاندووه\nهونه‌رمه‌ند حه‌سه‌ن كامكار باوكی خانه‌واده‌ی هونه‌ری كامكاران، به منداڵی عه‌شقێكی سه‌یری به مۆسیقا هه‌بووه، به‌ڵام دایك و باوكی كه‌سی سونه‌تی بوون دژ به‌م مه‌سه‌له‌یه بوون. باوكی چه‌ند ئامێری مۆسیقای له‌ده‌ست شكاندووه و لۆمه‌ی كردووه.\nحه‌سه‌ن كامكار خۆی خۆی په‌روه‌رده كردووه. گوێی له مۆسیقا گرتووه، ئه‌گینا هانده‌رێكی تری نه‌بووه. یه‌كه‌م كه‌س بووه له سنه خولی مۆسیقای كردووه‌ته‌وه، ئه‌وكات زۆر گاڵته‌یان به‌كه‌سێ ده‌كرد كه فێری مۆسیقا ببوایه، به‌ڵام ئه‌و كۆڵی نه‌داو هه‌موو منداڵه‌كانی خۆی فێری ئامێره مۆسیقییه‌كان كرد و گروپی مۆسیقای كامكارانی دامه‌زراند. ئێستا هه‌ریه‌كێ له‌و كوڕانه‌ی هونه‌رمه‌ندی گه‌وره‌ی كوردن، مێژووی مۆسیقای كوردی ناتوانێ فه‌رامۆشیان بكات.\nته‌نانه‌ت شه‌یدایی بۆ مۆسیقا وای له حه‌سه‌ن كامكار كرد جگه له منداڵه‌كانی، هاوسه‌ره‌كه‌شی فێری ژه‌نینی كه‌مان (ڤیۆلین) بكات، به‌ڵام هاوسه‌ره‌كه‌ی له‌به‌ر قسه‌و قسه‌ڵۆكی خه‌سووی و كه‌سوكاری نه‌یتوانیوه به‌رده‌وام بێ، هه‌میشه له‌كاتی مه‌شق ده‌هاتنه پشت ده‌رگا و گاڵته‌یان پێ ده‌كرد و ده‌یانوت له‌جیاتی له‌ماڵ قالی بچنێ و ته‌ون بكا خۆی به‌وانه خه‌ریك ده‌كات.\nبۆیه ئه‌مه بووه ئاسته‌نگێكی گه‌وره له‌پێشیدا. ئه‌گه‌رچی ئه‌و ژنه به‌هۆی ئه‌و تیروتوانجانه‌وه وازی له‌فێربونی مۆسیقا هێنا، به‌ڵام هیچ كاتێ نه‌بووه ڕێگر له‌به‌رده‌م منداڵه‌كانی و هه‌میشه هانده‌ر و پشتیوانییان بووه له‌فێربوونی مۆسیقادا، به‌وته‌ی هۆشه‌نگ كامكاری كوڕی، دایكیان ڕۆژێك نه‌یوتوه بێزاربووم یا سه‌رم دێشێ یان شتی تر.\nبیژه‌ن كامكار ده‌ڵێ ئه‌گه‌ر دایكمان موخالف بوایه، ئێمه هیچ كاممان موزیسیان نه‌ده‌بوین. زۆر گۆرانی و میلۆدی كوردی كه پێشكه‌شیان كردووه به‌پێشنیاری دایكیان بووه، بۆ وێنه گۆرانی (شه‌وچرای دیوه‌خانمی).\nبۆچی كامكاران ژنه‌كانیان فارسن؟\nبیژه‌ن كامكار هونه‌رمه‌ند و مۆزیكژه‌نی به‌ناوبانگی كورده، ئه‌و گۆرانیبێژی سه‌ره‌كی گروپی مۆسیقای كامكارانه و هه‌روها تار و روباب و ده‌ف ده‌ژه‌نێت. كاتێ رۆژنامه‌نوسێك لێی ده‌پرسێت هه‌ڵسوكه‌وتی خه‌ڵك سه‌ره‌تاكان له‌گه‌ڵ ئێوه چۆن بوو؟ زۆر زوو وه‌رگیران یان به‌رهه‌ڵستان بوونه‌وه؟ ئه‌و هونه‌رمه‌نده موزیكژه‌نه ئاوها باسی توانج و په‌لاری كۆمه‌ڵگای كوردی ده‌ڵێت:"هه‌واڵنێرێك لێی پرسیم بۆچی ژنه‌كانتان هه‌موویان فارسن؟ گووتم: له كوردستان كچیان نه‌ده‌داینێ، ده‌یانگوت ئێوه لۆتین، چه‌ند له براكانم خۆشه‌ویسته‌كه‌یان له كوردستان به‌جێهێشت و له‌گه‌ڵ كه‌سانی دیكه زه‌ماوه‌ندیان كرد، یا زۆر كه‌ڕه‌ت خه‌ڵك له شه‌قام وكۆڵانان دا به قسه‌ی ناحه‌ز و ناشیاو هه‌رای بابمیان ده‌كرد".\nئێستا هه‌موو كورد شانازی به بنه‌ماڵه‌ی هونه‌رمه‌ند و مۆزیكژه‌ن حه‌سه‌نی كامكار و نه‌وه‌كانی ده‌كا. گروپی كامكاران مایه‌ی شانازی دنیای هونه‌رن و سه‌ری مۆسیقای كوردییان به‌رزكرد.\nدروست نییه كوڕه‌كه‌ت ساز بژه‌نێ\nموجته‌بای میرزاده گه‌وره هونه‌رمه‌ندی موزیكزانی كورد، كه به‌رهه‌مه‌كانی بۆ حه‌سه‌ن زیره‌ك و مه‌زهه‌ری خالقی تۆماری كردووه شاكارێكه له‌مێژووی مۆسیقای كوردی دا. كاتێ ده‌ستی دایه فێربوونی موزیك كه‌س پشتیوانی نه‌ده‌كرد، بگره باوكی هه‌میشه ڕێگری لێده‌كرد، چون میرزاده له خانه‌واده‌یه‌ك گه‌وره بوو كه به ته‌واوی موخالف و دژی مۆسیقا بوون و به حه‌رامیان زانیوه، باوكی خۆشحاڵ نه‌بووه كوڕه‌كه‌ی ببێته مۆسیقاژه‌ن. چونكه ئه‌وان له‌بنه‌ماڵه‌یه‌كی سه‌یدن و ئه‌وه‌ش كارێكی ناشیرینه.\nخانه‌واده‌ی میرزاده له ساداتی كرماشان بوون، باوكی ڕه‌حمه‌تی"سه‌یـد تـقی"به ته‌واوی به ساز ژه‌نینی میرزاده ناڕه‌زا بوو، له‌به‌رئه‌وه‌ی له خانه‌واده‌یه‌كی ئاینی و سه‌ید بوونه.\nمیرزاده كاتێ منداڵ بووه، سه‌نتورێكی بۆخۆی دروست كردووه، كه باوكی گوێی له صه‌دای بووه چووه سه‌نتوره‌كه‌ی شكاندووه. باوكی له‌ژێر كاریگه‌ری قسه‌ی خه‌ڵكی بووه، خه‌ڵكى ده‌وروبه‌ری باوكیان هان ده‌دا له دژی میرزاده ڕاوه‌ستێ، پێیان وتووه ( تۆ سه‌یدی! گوناهه، دروست نیه كوڕه‌كه‌ت ساز بژه‌نێ). له‌به‌رئه‌وه زۆرجار میرزاده‌ی كوڕی سه‌رزه‌نشت ده‌كرد، هه‌میشه گیرگرفتی له‌گه‌ڵ هه‌بوو، چه‌ندین جار لێی تووڕه ده‌بوو، یا ده‌چوو ڤیۆلینه‌كه‌ی (كه‌مانه‌كه‌ی) لێ ده‌شارده‌وه. به‌زۆر شێوه به‌هانه‌ی پێده‌گرت تا بتوانێ وا له كوڕه‌كه‌ی بكات ده‌ست له مۆسیقا هه‌ڵبگرێ، تا (ئابڕوی له‌شاردا بپارێزێ!). به‌ڵام میرزاده كۆڵی نه‌داوه و به هه‌وڵ و ماندووبونی خۆی و بێداری شه‌و و ڕۆژ، به‌بێ بوونی مامۆستا خۆی فێری مۆسیقا كردووه، چونكه عه‌شقی مۆسیقای له‌دڵدا بوو.\nشه‌هێنی تاڵه‌بانی بۆ له‌سنه باریكرد؟ فه‌تانه‌ی وه‌لیدی بۆچ شێت بوو؟\nئه‌و ژن و ئافره‌تانه‌ی ئه‌مڕۆ هاتونه‌ته ناو دنیای گۆرانی كوردی، گه‌وره‌ترین هه‌نگاویان هه‌ڵگرتووه. له‌كاتێكدا پیاو له‌مه‌یدانی هونه‌ریدا به چاوه‌ش و لۆتی دابنرێ، ژن چۆن بێته مه‌یدانی هونه‌رییه‌وه؟!\nهه‌رچه‌نده به هۆی دابونه‌ریتی كۆمه‌ڵایه‌تییه‌وه ژن كه‌متر خۆی له‌و بواره داوه، یاخود رێگه‌ی پێ نه‌دراوه بێته مه‌یدان و ده‌نگی تۆمار بكرێ. ئه‌گه‌ر كه‌سانێكش هه‌نگاوێكیان هه‌ڵێنابێت گه‌لێكجار تووشی گرفت بوون، كه ناچاربوون بچنه سووچی ماڵه‌وه.\nهونه‌رمه‌ند ناسڕی ره‌زازی له‌بیره‌وه‌رییه‌كانیدا باسی ژنه گۆرانیبێژانی سنه ده‌كات و ده‌ڵێت :"ئه‌وكات كوردی مۆسیقاژه‌ن هه‌بوو، بۆ نموونه خێزانێ هه‌بوو باوكه‌كه‌ی سه‌نتوری لێده‌دا و كچه‌كه‌ی گۆرانی ده‌گوت له سنه، به چاوى كه‌م ته‌ماشا ده‌كران".\nده‌شڵێت:"خانمێكی به‌ڕێزو به‌حورمه‌تی وه‌ك ( شه‌هێنی تاڵه‌بانی) دوو گۆرانی نه‌وت، له سنه باری كرد، یان خانمی سدیقه‌ی محه‌مه‌د نه‌ژاد كه له‌گه‌ڵ مندا ئه‌وانیش له ڕادیۆ گۆرانییان ده‌وت، دوای دوو سێ گۆرانی چوو نه‌وه‌ستا، هه‌ر ژنێك له سنه گۆرانی گوتبا ده‌ڕۆیشت و سه‌ری خۆی هه‌ڵده‌گرت، (فه‌تانه‌ی وه‌لیدی) بۆ شێت بوو؟ فه‌تانه له‌داخی لۆمه‌و تانه‌ی خه‌ڵك وای به‌سه‌رهات. حه‌زی له كوڕێك ده‌كرد پێیان نه‌دا. چونكه له‌و سه‌رده‌مه كه‌سێ مۆزیكژه‌ن بوایه یا كاری گۆرانیبێژی بكردایه به‌چاوێكی كه‌مه‌وه سه‌یری ده‌كرد".\nئایشه‌شان.. جارێكی تر دایكی نه‌بینیه‌وه\nسه‌ره‌ڕای ڕێگری بنه‌ماڵه و كۆمه‌ڵگا ویستویانه ئه‌و كه‌سانه سارد بكه‌نه‌وه كه ڕێی هونه‌ریان ده‌گرته‌به‌ر، به‌ڵام كه‌سانێك په‌یدابوون كه گوێیان به‌و تیروتوانجانه نه‌داوه، كه یه‌كێك له ژنه هه‌ڵكه‌وتووانه (ئایشێ شان)ـه. ئه‌م شاژنه ده‌نگخۆش و بوێره به‌ده‌نگی به‌رزه‌وه گۆرانی گوتووه‌و، هیچكات گوێی به قسه و قسه‌ڵۆكی خه‌ڵكانی دواكه‌وتوو نه‌داوه. ژنێك كه هه‌مو به‌ربه‌سته‌كانی كۆمه‌ڵگه‌ی شكاندوه‌و توانیویه‌تی ئه‌و به‌هره‌یه‌ی له‌ناخ و ده‌نگیی دا هه‌یه‌تی، بیخاته به‌رگوێی خه‌ڵكیی، ئه‌گه‌رچی ئه‌م كاره‌شی هه‌روا ئاسان نه‌بوه، به‌ڵكو له‌پێناوی دا سه‌ختییه‌كی زۆری بینیوه.\nئایشه‌شان كاتێ ده‌ستی به‌كاری هونه‌ری كرد، ناخۆشی و به‌ربه‌ستی گه‌وره‌ی هاته پێش، ماڵبات و بنه‌ماڵه‌كه‌ی له‌سه‌ره‌تادا زۆر ڕێگریان لێكرد له‌وه‌ی كچه‌كه‌یان ستران و گۆرانی بڵێ، پێیان وابوو نابێت ژن گۆرانی بڵێت. باوكی ده‌زانێ كه كچه‌كه‌ی ده‌نگێكی به‌سۆزی هه‌یه، به‌ڵام ڕێگه‌ی پێنادا گۆرانی بڵێ، به‌ڵكوو بۆ خوێندنی قورئان، ده‌ینێرێت. ته‌نانه‌ت جارێكیان براكه‌ی هه‌وڵیداوه بیكوژێت!. دواجار ئه‌و یاخی بوو، گوێی نه‌دا به‌و نیگه‌رانیانه.\nكاتێك ده‌نگی ئایشه شان به ته‌نها له‌ناو ماڵه‌كه‌یاندا نه‌سره‌وت و به‌ناو خه‌ڵكدا بڵاوبووه‌وه، خه‌ڵك قسه‌ڵۆكیان به‌دواوه خستووه، چونكه له‌بنه‌ماڵه‌یه‌كی دیندار بووه‌و له‌ماڵی ئه‌واندا قورئان خوێندراوه، نه‌ك ژنێك بێت و گۆرانی بڵێ. له‌به‌رئه‌وه له‌سه‌ر خواستی بنه‌ماڵه‌كه‌یان و ره‌وشی كۆمه‌ڵایه‌تی ئه‌و سه‌رده‌مه ماڵه‌باوانی نه‌یانویست ئایشه شان گۆرانی بڵێ، به‌ڵكو ویستویانه كه به‌شووی بده‌ن.\nله‌كۆتاییدا بۆ (شه‌وكه‌ت توان) نیشانه ده‌كرێت و له‌گه‌ڵ شه‌وكه‌ت ده‌چنه ژیانی هاوسه‌رییه‌وه. ساڵ و نیوێك له‌گه‌ڵیدا ده‌مێنێته‌وه، كچێكیان ده‌بێت به‌ناوی ده‌نێن (یاسه‌مین). به‌ڵام كاتێك ماڵه خه‌زورانی ده‌بیستن كه بووكه‌كه‌یان پێشتر گۆرانی گوتووه!كچێكی دیكه بۆ كوڕه‌كه‌یان (مێردی ئایشه شان) دیاری ده‌كه‌ن، به‌ڵام ئایشه‌شان هه‌وێداری قبوڵ ناكات، دێته‌وه له‌ماڵی بابی داده‌نیشێته‌وه، له‌وكاته‌دا كۆمه‌ڵێك قسه‌ی دیكه‌ی ده‌خه‌نه‌پاڵ، ئه‌ویش ناچار شوو به پیاوێكی دیكه به‌ناوی (چه‌ركه‌ز) ده‌كاته‌وه. به‌ڵام ئه‌وه‌نده‌ی پێناچێت كه ناخۆشی و كوشتن له‌نێوان چه‌ركه‌ز و دوژمنه‌كانیدا په‌یدا ده‌بێت و چه‌ركه‌ز ده‌كوژرێت. له‌دوای كوشتنی چه‌ركه‌ز، ئایشه نه‌یتوانی له‌شارێكی وه‌ك دیاربه‌كر بمێنێته‌وه‌و كاری گۆرانی گوتن بكات، چونكه له قسه‌ڵۆكه‌كانیان به‌رده‌وام بوون، له‌به‌رئه‌وه له‌ماڵباتی ئایشه زۆری لێده‌كه‌ن كه واز له گۆرانی گوتن و ئه‌م جۆره ژیانه بهێنێت.\nژنێكی كورد له‌شه‌سته‌كانی سه‌ده‌ی رابردوودا، سۆزو عه‌شقی ئه‌و بۆ گۆرانیگوتن وای لێده‌كا، ده‌ستبه‌رداری خانه‌واده‌و هاوسه‌ره‌كه‌ی بێت و له دیاربه‌كره‌وه ڕوو ده‌كاته عه‌نتاب و له‌وێشه‌وه بۆ ئه‌سته‌مبوڵ، له‌پێناو تۆماركردنی چه‌ند گۆرانییه‌كی كوردی.\nپێش ئه‌ویش (مریم خان) سترانبێژی ناوداری كورد، هه‌ر له‌سه‌ر مه‌سه‌له‌ی گۆرانی گوتن، له‌هاوژینه‌كه‌ی جیابووه‌وه‌و ڕێگای هونه‌ری هه‌ڵبژارد.\nته‌نانه‌ت كاتێ دایكی ئایشه‌شان نه‌خۆش ده‌كه‌وێت، داوا له كچه‌كه‌ی ده‌كات كه واز له‌كاری ده‌نگبێژی بهێنێت و بۆلای بگه‌ڕێته‌وه، به‌ڵام كاتێك بۆلای ده‌چێت، دایكی كۆچی دوایی كردووه، كه ئه‌مه داخێكی گه‌وره بۆ ئایشه‌شان په‌یدا ده‌كا‌ت و تووشی خه‌مۆكی و قه‌یرانی ده‌روونی ده‌كات، له‌تاو ئه‌و كۆسته هه‌وڵی خۆكوشتن ده‌دات، به‌ڵام سه‌رناگرێ. به‌گۆرانی (غه‌ریبم دایێ) ئارامی به‌دڵ و ده‌روونی ده‌هێنێت، به‌ڵام تا ماوه‌یه‌كی زۆر ئاسووده نابێت.\nله دواڕۆژه‌كانی ژیانیدا عه‌یشێ شان هیچ كه‌س له ئه‌ندامانی خێزانه‌كه‌ی له كاتی نه‌خۆشییه‌كه‌یدا سه‌ردانیان نه‌كردبوو. له‌سه‌ر ئه‌م بابه‌ته كه له ژیانیدا زۆر بێكه‌س وغه‌ریب ژیاوه له یه‌كێك له گورانییه‌كانیدا ده‌ڵێت: (عه‌مرم هات وبووری، من رۆژه‌ك خۆش نه‌دیت ، قه‌ده‌را من ئه‌وه بوو).\nئه‌و هه‌رچه‌نده گۆرانیبێژێكی به‌ناوبانگ بوو، ئه‌و زۆربه‌ی ژیانی به غه‌ریبی و دڵێكی پڕ حه‌سره‌ته‌وه برده‌سه‌ر. به‌ڵام مه‌رگێكی زۆر ته‌نهایی هه‌بوو، ته‌نانه‌ت كه‌س و كاره‌كه‌شی نه‌چووه‌نه ڕێوڕه‌سمی به‌خاك سپاردنی، پاشان به‌ئاماده‌بوونی ته‌نها كوڕه‌كه‌ی و چه‌ند كه‌سێك له گۆڕستانێكی شاری (ئزمیر) دوور له‌زێدی خۆی (دیاربه‌كر) به خاك سپێررا، دوای دوو سێ مانگیش ئه‌وجا به‌مردنی زانرا.\nعه‌باسی كه‌مه‌ندی به‌هره‌ی ده‌نگخۆشی له‌خانه‌واده‌ی به‌میرات ماوه‌ته‌وه، وه‌لێ چونكه ماڵبات و خانه‌واده‌ی كه‌مه‌ندی، نیگا و تێڕوانینی ئاینیان له‌باره‌ی گۆرانیبێژی مۆسیقاوه هه‌بوو، ئه‌و كاره‌یان به نه‌نگ ده‌زانی، له‌سه‌ر ئه‌و باوه‌ڕه‌بوون، كه نابێ ئه‌و ده‌نگخۆشییه له‌چوارچێوه‌ی خانه‌واده‌یی زیاتر بچێته ده‌ر، له‌ده‌ره‌وه‌ی ئه‌وه كه‌سێ وه‌ك كه‌مه‌ندی بیویستایه بچێته رادیۆ و ده‌نگ تۆمار بكات، به‌كاری لۆتی و موتریبیان ده‌زانی. هه‌ر له‌و زه‌مانه‌دا ده‌یه‌ها گۆرانبێژ له رادیۆ سنه كاریان ده‌كرد، به‌هۆی تێڕوانینی سلبی بۆ هونه‌رو گۆرانی و له‌ترسی لۆمه‌ی خێزانه‌كانیان به‌ناوی خوازراو یا نازناوه‌وه به‌رهه‌میان پێشكه‌ش ده‌كرد.\nهونه‌رمه‌ند عه‌باسی كه‌مه‌ندیش ئا له‌م بارودۆخه دژواره‌وه هاته نێو كایه‌ی هونه‌ره‌وه. هه‌ر له ده‌ستپێكی گۆرانی گوتنیه‌وه تووشی سه‌ختی و فشاری خانه‌واده‌كه‌ی بوه‌وه تا ده‌ستبه‌رداری گۆرانیگوتن بێ. به‌ڵام خۆشبه‌ختانه پێش عه‌باسی كه‌مه‌ندی، هونه‌رمه‌ندی هه‌میشه له‌یاد سه‌ید عه‌لی ئه‌سغه‌ری كوردستانی چون خۆی له خانه‌واده‌یه‌كی باوه‌ڕمه‌ند و دینداربوو، تا ئه‌ندازه‌یه‌ك ئه‌و به‌ربه‌ست و سه‌ده‌ی شكاند و هونه‌ره‌كه‌ی له‌نێو كۆمه‌ڵگای كوردی ناساند.\nناسری ڕه‌زازی.. باوكی لێیداوه و له‌ماڵ ده‌ریكردووه!\nهونه‌رمه‌ند ناسڕی ڕه‌زازی كاتێ ڕێگای هونه‌ری گرته‌به‌ر، ئه‌ویش بێ به‌ش نه‌بوو ئه‌و هه‌ورازو نشێویانه‌ی بۆزۆربه‌ی هونه‌رمه‌ندان هاته‌پێش، هه‌ر له تانه‌ی خه‌ڵكی یه‌وه تا سه‌زه‌نشت و لێدانی باوكی. ئه‌و كوڕی بنه‌ماڵه‌یه‌كی سنه‌یه، باوكی به‌رگدووری جلوبه‌رگی كوردی بوو، دایكیشی كابانی ماڵ و ته‌ونكه‌ریش بوو، به‌هره‌ی ده‌نگخۆشی به‌خششێكی خوداییه له‌م بنه‌ماڵه‌یه، هه‌رچه‌نده باوكی له‌كۆڕو مه‌جلیسی ماڵی خۆیاندا گۆرانی گوتووه، به‌ڵام باوكی نه‌یاری گۆرانی گوتنی كوڕه‌كه‌ی بووه، به‌وهۆیه‌وه ره‌زازی له‌سه‌ره‌تای هه‌نگاونانی به‌ره‌و دنیای هونه‌ر له‌لایه‌ن باوكیه‌وه توشی سه‌رزه‌نشت وئازاردان هاتووه. ئه‌و هونه‌رمه‌نده له‌چاوپێكه‌وتنێكدا ده‌ڵێت:"باشم له‌بیره یه‌كه‌م جار كه من به‌شه‌رمێكی زۆرو ئاره‌ق ڕشتنه‌وه، له‌زه‌ماوه‌ندی یه‌كێ له خزمه‌كانم گۆرانیم به‌زۆری دایكم و كه‌سوكار گوت، كه‌چی به‌داخه‌وه باوكم كه زانی ده‌نگم خۆشه‌و ده‌توانم گۆرانی بڵێم، پێشی پێده‌گرتم و نه‌یده‌هێشت".\nئه‌و ئاواتی ئه‌وه‌ی ده‌خواست ببێته گۆرانیبێژ كه ته‌مه‌نی له‌و سه‌رده‌مه له (15-16) ساڵان زیاتر نه‌بوو. وه‌ك خۆی ده‌ڵێ"ئیتر شه‌رمم شكا و وتم گۆرانی ده‌ڵێم، له‌سه‌ر ئه‌وه باوكیشم په‌یتا په‌یتا لێی ده‌دام، ئازاری پێ ده‌گه‌یاندم، ئه‌گه‌ر پێیان بوتبایه كوڕه‌كه‌ت ده‌نگی خۆشه، ده‌هاته‌وه ماڵه‌وه تێم به‌رده‌بوو كوته‌كه‌م ده‌خوارد".\nباوكی ناسر هه‌وڵ و ته‌قه‌لای ئه‌وه‌بوو ده‌یوت ڕۆڵه تۆ ده‌رسه‌كه‌ت بخوێنه تا ببی به شتێك، به‌ڵام ره‌زازی به‌ئه‌ندازه‌یه‌ك گۆرانیی شێت و شه‌یدای كردبوو نه‌یده‌توانی ده‌ستبه‌رداری بێ. ناسری ره‌زازی گله‌یی ئه‌وه له‌باوكی ده‌كا له‌گه‌ڵیدا خراپ بووه، به‌گێڕانه‌وه‌ی ئه‌و كاتی خۆی باوكی لێی داوه و له‌ماڵ ده‌ری كردووه و پێی وتوه نابێ گۆرانی بڵێی.\nبه‌ڵام دایكی وانه‌بوو، به‌جۆرێ پشتیوانی كردووه و قسه له‌گه‌ڵ باوكی ده‌كاو پێ ده‌ڵێ (حه‌یفه ئه‌م كوڕه ده‌ربه‌ده‌ربێ، باشتره گۆرانی بڵێ و ده‌رسه‌كه‌شی بخوێنێ).\nهونه‌رمه‌ند و موزیكژه‌نی كه‌ركوكی قادر مه‌ردان به‌كۆمه‌ڵێك ئاوازی جوانه‌وه هاته ناو دونیای هونه‌ره‌وه، به‌ڵام ئه‌ویش براكه‌ی له‌سه‌ر گۆرانی وتن قسه‌ی له‌گه‌ڵ ناكرد!.\nهونه‌رمه‌ند و مه‌قامزان سه‌ڵاح داوده كه‌وا كۆڵه‌یه‌كی هونه‌ری كوردی بوو له‌شاری كه‌ركوك، به‌داخه‌وه قه‌دری ئه‌و هونه‌رمه‌نده‌یان نه‌زانی، تامردیش (لكه‌ی چاوه‌شی) پێوه‌بوو!.\nحه‌مه‌جه‌زا و رێگری باوكی\nحه‌مه‌جه‌زا یه‌كێكه له‌و هونه‌رمه‌ندانه‌ی له‌مه‌قامه‌كانی شیعری نه‌ته‌وه‌یی به‌كارهێناوه، به‌و شیعرانه‌ش توانیویه‌تی هه‌ستی نه‌ته‌وه‌یی خه‌ڵكی ببزوێنێت كه ئه‌وه‌ش شۆڕشێكی هونه‌ریه.\nحه‌مه‌جه‌زا كاتێ زانیویه‌تی ده‌نگی خۆشه‌و بۆ گۆرانی وتن له‌بارو گونجاوه، خوی دابووه گۆرانی و باوكی خۆشحاڵ نه‌بووه له‌وكاره‌ی، له‌لایه‌ن باوكیه‌وه سه‌رزه‌نشت كراوه. چونكه پێی خۆش نه‌بوو بڕوا به‌لای هونه‌ردا، باوكی حه‌زی ده‌كرد كوڕه‌كه‌ی بانگ بدات، هه‌تا جارێكیان لێدانی خواردبوو له‌سه‌ر ئه‌وه‌ی به‌یانییه‌كیان سه‌عاتێ زووتر بانگی دابوو، سه‌ری له خه‌ڵكی گه‌ڕه‌ك تێكدبوو.\nمنداڵی گه‌ڕه‌ك سه‌ریان شكاندووه\nهونه‌رمه‌ندێكی كورد بیره‌وه‌رییه‌كی ساڵانی شه‌سته‌كانی سلێمانی ده‌گێڕێته‌وه كه چۆن تا ئه‌وكاته‌ش مۆسیقا به‌لای خه‌ڵكه‌وه عه‌یبه بووه، ئه‌نوه‌ر قه‌ره‌داغی مۆزیكژه‌نی دیاری كورد ده‌ڵێ (هه‌رچه‌ند خه‌ڵك حه‌زی له‌هونه‌ر ده‌كرد، نیوه‌ڕۆیان ئه‌چووین بۆ ماڵی براده‌ران بۆ ته‌مرین به‌دزییه‌وه بۆئه‌وه‌ی ئامێره‌كانمان به‌ده‌ستمانه‌وه نه‌بیننن، چونكه ئه‌گه‌ر به‌ده‌ستمانه‌وه بیاندیبایه، مناڵ وه شوێنمان ئه‌كه‌وتن، من سه‌رم شكاوه و ئێستاش شوێنی دیاره به‌ردیان تێگرتووه، شونكه به‌شتێكی سووك سه‌یریان ده‌كرین). به‌ڵام به‌ره به‌ره ئه‌م كلتوره دواكه‌وتوه گۆڕاو له‌گه‌ڵ پێشكه‌وتنی فه‌رهه‌نگدا كاڵ بۆته‌وه. ئێستا كاری هونه‌ری له‌ناو خه‌ڵكدا پێشوازی لێده‌كرێت.\nكوڕه ئاغایه‌ك له‌بنه‌ماڵه‌كه‌ی یاخی بوو\nهۆمه‌ر دزه‌یی.. هه‌ر له منداڵییه‌وه خولیای گۆرانی گوتن بوو، له سه‌ره‌تاوه بنه‌ماڵه‌كه‌ی ڕێگر بوونه له‌وه‌ی ببێته گۆرانیبێژ، ئه‌و كه له بنه‌ماڵه‌یه‌كی "ئاغا" په‌روه‌رده بوو، كه‌لتووری بنه‌ماڵه‌ییان ڕێگه‌ی به‌وه نه‌ده‌دا بێته پێشه‌وه‌و گۆرانی بڵێ، به‌ڵام گۆرانیشی هه‌ر گوت و خه‌ڵكیش ئه‌ویان وه‌ك گۆرانیبێژ ناسی، ئه‌وه جۆرێك له یاخی بوونی بوو له بنه‌ماڵه‌كه‌ی.\nحه‌زی ده‌كرد موزیك بخوێنێ، به‌ڵام دیسان بنه‌ماڵه‌كه‌ی ڕێگر بوون له‌وه‌ی به‌شی موزیك بخوێنی، وه‌ك ئه‌و هونه‌رمه‌نده وتوویه‌تی:"ئه‌وسا له په‌نجاكان گاڵته‌یان به‌وه ده‌هات له بنه‌ماڵه‌یه‌كی وه‌كو ئێمه موزیك بخوێنم، چونكه به چاوێكی سووك ته‌ماشا ده‌كرا. ته‌نانه‌ت ئێستایشی له‌گه‌ڵدابێت له‌بیرمه كه خه‌ڵكانێك هه‌ن هونه‌ریان به به‌شێك له چاوه‌شی ده‌زانن، بگره زۆر جاریش به (لۆتی) ناویان ده‌برد، ئه‌وه خه‌مێكی گه‌وره بوو له ژیان".\nچونكه كۆمه‌ڵگای كوردی له په‌نجاكان حه‌زیان نه‌ده‌كرد كوڕه‌كانیان خه‌ریكی موزیك بن، هۆمه‌ر دزه‌یی ناچار زانستی سیاسه‌تی له ئینگلته‌را خوێندووه. موزیكی نه‌خوێندووه. ئاره‌زووی خۆی نه‌بووه، نه‌یئه‌ویست ئه‌و ڕێچكه‌یه بگرێ.\nله‌باره‌ی ئه‌وه‌ی نه‌یانهێشت ببێ به گۆرانیبێژ، گله‌ی له كه‌سێكی دیاریكراو هه‌یه؟\nهۆمه‌ر دزه‌یی ده‌ڵێت:"به‌بێ هیچ گومانێك گله‌یم له بنه‌ماڵه‌ی خۆم هه‌یه، هه‌میشه پێیان ده‌ڵێم، به‌ڵام كه گله‌یی ده‌كه‌م ده‌بێت هه‌میشه هه‌ناسه‌یه‌كی قوڵ هه‌ڵبێنم، چونكه گله‌یی من چییه، ناتوانم لێیان خۆش نه‌بم، شت هه‌یه لێی خۆش ده‌بی، به‌ڵام له‌بیری ناكه‌ی، بنه‌ماڵه‌ی ئێمه‌ش كه نه‌یاهێشت ببم به گۆرانیبێژ گوناحیان نه‌بوو، چونكه دابونه‌ریتی ئه‌و زه‌مانه په‌نجا و شه‌ست ساڵ له‌مه‌وپێش وابوو، كه نه‌یانهێشتووه، عه‌قلییه‌تی جاران وابوو، زۆربه‌یان نه‌خوێنده‌وار بوون، عه‌یب و شه‌رم بوو، به‌ڵام لێیان ده‌بوورم به‌ڵام قه‌ت له‌بیریشی ناكه‌م، چونكه ژیانی منی گۆڕی. رێچكه‌ی ژیانم ئه‌و رێچكه‌كه‌ی كه ئێستا پێیدا ده‌چم من ئه‌وهام نه‌ده‌ویست، حه‌زم ده‌كرد رێچكه‌ی هونه‌ری بگرمه‌به‌ر، به‌ڵام ئیتر سه‌ری نه‌گرت".\nهۆمه‌ر دزه‌یی له‌باره‌ی ئه‌وه‌ی بۆچی بنه‌ماڵه‌كه‌ی خۆشحاڵ نه‌بووه كوڕه‌كه‌یان ببێته گۆرانیبێژ ده‌ڵێت:" مه‌به‌ستی ئه‌وان ئه‌وه‌بوو، كه گۆرانیبێژی نه‌كه‌م به‌پیشه‌ی خۆم، كه پاره‌ی پێ په‌یدابكه‌م و بچم خه‌ڵك هه‌ڵپه‌ڕێنم بۆ پاره، وه‌كو چاوه‌ش، چونكه چاوه‌ش زوڕنای لێده‌دا خه‌ڵك هه‌ڵده‌په‌ڕی و پاره‌ی خۆی وه‌رده‌گرت، به‌ڵام بنه‌ماڵه‌ی ئێمه لاریان له‌وه نه‌بوو له ئاهه‌نگێك گۆرانی بڵێم به‌بی پاره".\nهۆمه‌ر دزه‌یی ساڵی 1954 كه له به‌غدا ده‌یخوێند، پۆڵی پێنجی ئاماده‌یی بوو، رادیۆی به‌غدا به‌شی كوردی داوایان لێكرد هه‌شت گۆرانی تۆمار بكات، ئه‌وكاته ته‌له‌فزیۆن نه‌بوو، ئه‌ویش چووه پرسی به ماڵه‌وه كردووه، گویانه:"بڕۆ، به‌ڵام ناوی ته‌واوت مه‌ده و یه‌ك فلسیش وه‌رنه‌گری، چونكه كه پاره‌ت وه‌رگرت ده‌بیه چاوه‌ش". ئه‌ویش چووه هه‌شت گۆرانیه‌كه‌ی تۆماركردووه و ناوی خۆی نه‌داوه، هه‌ر به‌ناوی دزه‌یی گۆرانییه‌كانی تۆماركردووه، هیچ پاره‌شی وه‌رنه‌گرت، گۆرانیبێژه‌كانی دیكه كه له‌وێبوون، هه‌موویان یه‌كی دوو سێ دیناریان وه‌رگرت، پێیان گوتووه كو پاره وه‌رناگری؟ به پێكه‌نیه‌وه گوتویه‌تی "ئێ چیبكه‌م من له‌به‌ر ماڵه‌وه‌مان ناوێرم پاره وه‌ربگرم".\nئه‌و زۆری هه‌وڵداوه له بنه‌ماڵه‌كه‌ی یاخی بێ و به گوێیان نه‌كا و بچێ موزیك بخوێنێ، به‌ڵام له‌رووی داراییه‌وه نه‌یتوانی، وه‌ك خۆی ده‌ڵێ:"چونكه تۆ گه‌نجی منداڵی ناتوانی خۆت بژێنی، ئه‌گه‌ر گه‌وره بوومایه و وه‌ك ئێستا بوومایه، به‌بێگومانی به گوێی ماڵه‌وه‌م نه‌ده‌كرد، چونكه ئێستا ده‌توانم خۆم بژێنم، له‌گه‌ڵ ئه‌وه‌شدا راسته من هه‌میشه یاخی بووم، به‌ڵام هه‌ندێجار بۆم چووه‌ته‌سه‌ر و هه‌ندێجار بۆم نه‌چووه‌ته‌سه‌ر".\nدەشڵێت:"حه‌سره‌تی من ئه‌وه‌بوو، كه موزیك بخوێنم، به‌ڵام ئه‌و ئاواته‌م نه‌هاته دی، بنه‌ماڵه‌كه‌مان منیان نارده توركیا، له‌وێ ده‌ستم كرد به خوێندنی كۆلێژی نوژداری، به‌ڵام دڵم هه‌ر لای هونه‌ر بوو، بۆیه به‌جێم هێشت، ئه‌مجاره‌یان چوومه نه‌مسا، له‌وێش خه‌ونه‌كه‌م نه‌هاته دی، چونكه دیسان نه‌متوانی موزیك بخوێنم، له‌گه‌ڵ ئه‌وه‌ی هه‌موو دنیای من بوو، ئێستایش پێموایه ئه‌و خه‌ونه له‌گه‌ڵ خۆم ده‌به‌مه ژێر گڵ".\n1-مێژووی مۆسیقای كوردی: محه‌مه‌د حه‌مه باقی، چاپی یه‌كه‌م، 1996\n2- چاوپێكه‌وتن له‌گه‌ڵ مامۆستا میقداد محمد عومه‌ر. مه‌قامزان\n3- گفتگوی ایرج نڤافتی با استاد عباس کمندی، محتبى میرزاده\n4- گۆڤاری رامان، ژماره‌كانی (39، 48،52، 82/83 )\n5- سوودم له‌زانیاری و بۆچوونی هه‌ردوو هونه‌رمه‌ند و مۆزیكژه‌ن (ئه‌نوه‌ر قه‌ره‌داغی ، ئه‌حمه‌د نه‌جیب) وه‌رگرتووه. سوپاس بۆ ئه‌و دوو هونه‌رمه‌نده.\n6- كتێبی (حه‌مه‌جه‌زا: هونه‌رمه‌ند و پێشمه‌رگه)\n7- گه‌ڵای پایز: بیره‌وه‌رییه‌كانی عه‌لی مه‌ردان\n8- ئه‌ز ئایشه شانم: له‌بڵاوكراوه‌كانی ئه‌نیستیتیوتی كه‌له‌پوری كورد.\n9- (كامكاره‌كان، خالقی، قه‌ره‌داغی و مۆسیقای كوردی): برایم فه‌رشی\n10- دوو چاوپێكه‌وتنی جیای هۆمه‌ر ده‌زیی له (گۆڤاری سڤیل، رۆژنامه‌ی هه‌ولێر)\nشوێن پێی کوولتوری کوردی لە ئوستورەی گێڵ گامێش دا\nئەتاتورك و ئۆزدەمیر پاشا داوای پشتگیریان لێكرد


سوثاي ئةمةريكا لة كوردستانة\nطؤظاري شتيَرني ئةلَماني دةلَيَت: سوثاي ئةمةريكا رِؤشتوةتة ناو باكوري عيَراقةوة.هةروةها شتيَرن دةلَيَت بؤ دوو رِؤذ دةضيَت ئةمةريكييةكان ضوونةتة ناو باكوري عيَراق و لةناوضةكاني ضوار قورِنةو كةلَةك بينراون، ئةمةش وا نيشان دةدات، كة ئةمةريكا هيَرش بكاتة سةر عيَراق\nئيمارات داواي دةستكيَشانةوةي سةدام لة دةسةلآت دةكات\nسةرؤكي ئيمارات زايدي كورِي سولَتان ئةمرِؤ لة دانيشتني لوتكةي عارةبي، كة تا ئيَستا بةردةوامة داواي لة سةدام حوسةين كرد لة ماوةي دوو هةفتةدا خؤي و دارو دةستةكةي عيَراق بةجيَ بهيَلَن.شاياني باسة ئةمة يةكةم جارة وولآتيَكي عارةبي بة شيَوةيةكي فةرمي داواي دةستكيَشانةوةي سةدام لة دةسةلآت بكات.\n(Der Spiegel) قورئان و كلآشينكؤف\nمةلا كريَكار يةكيَكة لةو سةركردة كوردانةي لة لايةن ئةمةريكاوة بة ثةيوةندي لةطةلَ سةدام و بن لادندا هةية. ئةو سةركردايةتي طروثيَكي ئيسلامي كوردي توندرِةو بةناوي ئةنسار ئةلئيسلام ئةكات. مةلا كريَكار ي جةنطاوةر، كة دةخوازيَت دةولَةتي خوا دروست بكات لة ئؤسلؤ لة ذيَر ضاوديَريداية، ضونكة رِيَبةرايةتي ئةو طروثة دةكات، كة لة باكوري عيَراق جيهادي خويَناوي دةكةن. مةلا كريَكار سةرثؤشي رِةشي ذنانة و لة سوثةرماركت طؤشتي مةرِو لةطؤشةكةي ئةوبةرةوة سةوزةو نان دةكاتة عةلاطةيةكي سةوزةوةو دةيانباتةوة بؤ مالَةوة،و لاي سةرتاشيَكي كورديش ضاوةنوارِي سةرتاشين دةكات.\nعيَراق دةستي بة لةناوبردني رِاكيَتةكاني كرد\nعيَراق دةستي بة لةناوبردني يةكةمين رِاكيَتي ئةلسمود لةو ضوار رِاكيَتةي، كة لةسةر برِياري نةتةوة يةكطرتووةكان دةبيَت لةناو ببريَن كرد.\nكؤنطرةي ئؤثؤزسيؤن ليذنةي سةركردايةتي خؤي رِاطةياند\nدويَنيَ ئيَوارة جةلال تالَةباني و كةنعان مةكية لة كؤنطرةيةكي رِؤذنامةوانيدا ليذنةي سةركردايةتي ؤثؤزسيؤني عيَراقيان رِاطةياند، كة ثيَك هاتبوون لة (مةسعود بةرزاني، جةلال تالَةباني، ئةحمةد ضةلةبي،عةبدولعةزيز ئةلحةكيم،ئةياد عةلاوي، عةدنان ثاضةضي) هةروةها جةلال تالَةباني رِايطةياند، كة دةشيَت ئةم ليذنةية زياد بكريَت، بة شيَوةيةك كة بةرةي توركمان و ئاشورييةكانيش لةخؤ بطريَت.هةروةها ثاش كؤتايي هيَناني برِيارةكاني ئؤثؤزسيؤن هوشيار زيَباريبةناوي ليذنةي هاوئاهةنطي و بةدواداضوون داواي كرد، كة رِؤذيَكي تر بؤ رِاطةياندني بةلاغةكةوة ثيَداضوونةوةي دريَذ بكريَتةوة، ضونكة ئةم بةلاغة زؤر هةستيارةو ثيَويستة بة وردي ثيَيدا بضينةوةو ثاشان رِايطةيةن\nعيَراق دةخوازيَت ضوار رِاكيَت لةناو بةريَت\nئةمرِؤ شةمة رِيَكةوتي 1.3.2003 عيَراق برِياري لةناو بردني ضوار رِاكيَتي ئةلسمودي دا، كة لة كارخانةي تاجيية، كة دةكةويَتة دووري سي كيلؤمةتر لة باكوري شاري بةغداد\nمةجليسي توركيا كؤدةبيَتةوة\nئةمرِؤ مةجليسي توركيا كؤ دةبيَتةوة بؤ برِياردان لةسةر هاوكاريكردني ئةمةريكا لة شةرِي ضاوةنوارِكراودا. هةروةها مةجليسي توركيا برِياري خؤي بؤ ناردني سوثا و رِيَطا ثيَداني هيَزي سةربازي ئةريكا دةدات و بة تةواوةتيش لةسةر كيَشةي كورد دةستيَوةرداني توركيا لةناوضة دةكؤلَيَتةوة.


نیاز عەبدوڵا: رۆشنبیران و مامۆستایان واژوو بۆ درێژکردنەوەی نە یاسایی بارزانی دەکەن بەڵام نە بۆ ئاشتی و ئارامی هاووڵاتیانی کورد لە باکور\nفیشاری کۆمەڵایەتی، رامیاری وە یاخود ئابوری، هەندێ لەو ئامرازانەدان کە شیانی بە کارهێنانیان هەیە بۆ ئەنجامدانی کارێک وە یاخود رێگا گرتن لە کارێک.\nلیستێک کە لە لایەن سەدان لە رۆشنبیران، ئەکادیمیسیانی تورک و هەندێ کەسایەتی بێگانەوە واژوو کرا داوای کۆتایی هێنانیان کرد بەو بارە ناڵەبارەی کە لە باکوری کوردستاندا لە ئارادایە، بەڵام ئەو پرسیارە دەکرێت بۆ رۆشنبیرانی کورد وە بە تاێبەت لە باشوری کوردستان وا بێدەنگن؟\nنیاز عەبدوڵا رۆژنامەوان و داکۆکی کەر لە مافەکانی مرۆڤ لە هەڤپەیڤینێکدا لەگەڵ بەشی کوردی دەنگی ئەمەریکا دەڵێت" ئەم رووداوانەی کە ئێستا حکومەتی تورکیا بەرامبەر بە ناوچە کوردیەکان و هەر وەها هاووڵاتیانی کورد لە تورکیا پیادەی دەکات بە تەواوی دژی بنەما سەرەکیەکانی مافەکانی مرۆڤە، هەڵبەت ئەوەی لە هەرێمی کوردستاندا دەگوزەرێ لە ئێستادا دەبێ بڵێم پانتایی میدیای کوردی کەمترین بایەخی بە دۆزی کورد، لە ئێستا داوە بە تورکیا، کێشە ناوخۆیەکانی هەرێمی کوردستان، بەشێکن، یان هۆکارێکن لەوە، هەر وەها میدیا حیزبیەکان هۆکارێکن لەوە وە ئەو ململانیەی کە لە ناوچەکەدا دەگوزەرێ لەسەر ئاستی نێۆنەتەوەی و هەر وەها لەسەر ئاستێکی هەریمی دا هۆکارێکی ترە کە کورد یاریکارێکی زیرەک نییە تیایدا و بەڵکو بوەتە یاریکارێکی ژێر دەستە.\nنیاز خانم هەر وەها دەڵێت لە راستێدا زۆر زۆر جێ غەمە و رێزم هەیە بۆ رۆشنبیران، ئەکادیمیستەکان وە بە تایبەت لە ناوەندەکانی زانکۆ، سەر باری ئەوەی خەڵکی بە توانا و خاوەن هەڵوێستیان تێدایە، بەڵام ماوەیەکی زۆر نییە نزیکەی هەزار کەس بە ناوی رۆشنبیران و مامۆستایانی زانکۆ واژوویان بۆ درێژکردنەوەیەکی نە یاسایی سەرۆکایەتی هەرێمی کوردستان مەسعود بارزانی کرد، کە واتە خەڵکێک رازی بێ وە کارێک لەو شێوەیە پەسەند بکات، ئەستەمە چاوەروانی ئەوەی لێ بکەیت هەڵوێستێکی بەر دیدەی ڵێ بگری لە ناوخۆێ کوردستان وە یان بۆ بۆ خەڵکێک لە پارچەکانی تری کوردستان درێژە بە ژیان بدەن و لە پێناو ئەوەی ئارام و سەربەرز بژێن.\nنیاز خانم دەشڵێت پارتێکی سیاسی، حکومەتێک باسی بە خوێن رشتنی رۆڵەکانی نەبێت، ئەستەمە باسی بە خوێن رشتنی رۆڵەی نەتەوە و تەنانەت نەتەوەی خوەشی هبێت لە وڵاتەکانی تر، وە من پێیم وایە ئەو هاوغەمیە کە سەرۆکایەتی هەرێم، حکومەت تا ئێستا دەریان بریوە بۆووڵاتانی تر، بە راستی تەنیا ویستۆیانە رووکەش و میکیاژێکی دیپلۆماسی بێ".


مەحکوم کردنی خوێندکارێکی کورد بە ٨ ساڵ زیندان – زاگرۆس پۆست\nماڵەوە / ئێران / مەحکوم کردنی خوێندکارێکی کورد بە ٨ ساڵ زیندان\nمەحکوم کردنی خوێندکارێکی کورد بە ٨ ساڵ زیندان\nسێ شه‌ممه 24 ته‌مموز 2018\tئێران, کوردستان, کۆمەڵایەتی, مافی مرۆڤ, هەواڵ 45 جار خوێنراوه‌ته‌وه\nدادگای شۆڕشی شاری تاران خوێندکارێکی کورد بە ناوی زانیار ئەحمەدی نیاز بە ٨ ساڵ زیندانی تەعزیری مەحکوم کرد.\nزانیار ئەحمەدی نیاز، خوێندکاری رشتەی مافی زانکۆ ئازادی شاری تاران، لەلایەن لقی ٢٨ی دادگایی شۆرشی شاری تاران بە تۆمەتی بەشداری لە خۆپیشاندانەکانی مانگی بەفرانباری ساڵی ڕابردووی هەتاوی حوکمی ٨ ساڵ زیندانی بەسەردا سەپێندرا.\nناوبراو کوڕی حوسێن ئەحمەدی‌نیاز،پارێزەری کچانی شیناوێیە، کە دۆسییەی کوڕەکەی خۆی بە ئەستۆ گرتووە.\nئەم خوێندکارە کوردە لە مانگی بەفرانباری ڕابردوو بە دانانی بارمتەی ٢٠٠ ملیۆنی و بە شێوەی کاتی لە زیندان ئازاد کرابوو.


ئێران: دەبێت ئەمریكا دەست لە سیاسەتە شكستخواردووەكەی هەڵبگرێت – تۆڕی میدیایی خەڵک\nئێران: دەبێت ئەمریكا دەست لە سیاسەتە شكستخواردووەكەی هەڵبگرێت\n2019/11/02 - 9:37 AM\nوەزیری دەرەوەی ئێران ڕایدەگەیەنێت، ئەمریكا لە جیاتی دروستكردنی كێشەی زیاتر بۆ خۆی، دەبێت دەست لە سیاسەتە شكستخواردووەكەی هەڵبگرێت.\nدوای گەمارۆ نوێكانی ئەمریا بۆ سەر ئێران، موحەمەد جەواد زەریف وەزیری دەرەوەی ئێران لە هەژماری خۆی لە تویتەر بڵاویكردەوە، ئێرانییەكان هەرگیز خۆیان ڕادەستی زۆربڵێی ناكەن.\nوتیشی”سەپاندنی تیرۆریزمی ئابووری بەسەر فەرمانبەرانی كەرتی بیناسازی ئێران، تەنیا نیشانەی سەرنەكەوتنی سیاسەتی گوشارە فراوانەكانە”.\nئاماژەی بۆ ئەوەش كرد، ئەمریكا ئەگەر هەر پیاو و ژن یان منداڵێك گەمارۆ بدات، ئێرانییەكان هیچ كات چۆك دانانەوێنن لە بەرانبەر زۆربڵێیدا، هەربۆیە ئەمریكا لەبری دروستكردنی كێشەی زیاتر بۆ خۆی، دەبێت دەست لە سیاسەتە شكستخواردووەكەی هەڵبگرێت و بگەڕێتەوە بۆ ڕیێككەوتنی ئەتۆم.\nچێشتخانەی توركى ناونرا “كێوی ئوحد”\n“بڕیاری هەڵوەشاندنەوەی ئەنجومەنی پارێزگاكانی عیراق نایاساییە”


مەسرور بارزانی لەگەڵ شاندێکی دەستەی خێرخوازی ئیسلامی جیهانی تاوتوێی فریاگوزارییە مرۆییەکان دەکات\nSUN, 14 APR 2019 11:32 | KDP.info\nھەولێر-KDP.info- ئەمڕۆ یەکشەممە ١٤-٤-٢٠١٩ مەسرور بارزانی راوێژکاری ئەنجوومەنی ئاسایشی هەرێمی کوردستان پێشوازی لە د. عەبدوڵڵا ئەلمەعتوق سەرۆکی دەستەی خێرخوازی ئیسلامی جیهانی و شاندی یاوەری کرد.\nلە دیدارێکدا، کە کونسوڵی گشتی دەوڵەتی کوێت ئامادەبوو، سەرۆکی دەستەی خێرخوازی ئیسلامی جیهانی، وێڕای سوپاسکردنی هەرێمی کوردستان بۆ لە باوەشگرتنی ئەو ژمارە زۆرەی ئاوارە و پانابەرانی ناوخۆ و دەرەوە. پوختەیەکی لەبارەی یارمەتییە فریاگوزارییەکانی دەستەکە لە هەرێمی کوردستان خستەڕوو، کە بەهاوکاری دەزگای خێرخوازی بارزانیی بەسەر ئاوارە و پەنابەرەکانی ناو کەمپەکانیان دابەشکردووە و رایگەیاند، دەستەکەیان خزمەتگوزاری پێشکەشی ئەوانە دەکات، کە پێویستیانە، بەتایبەتی منداڵانی بێ باوک و خانەوادە بێ سەرپەرشتەکان بۆئەوەی لە قۆناغی پێویستییەوە بەرەو قۆناغی بەرهەمهێنان بچن.\nلەبەرامبەردا مەسرور بارزانی ئامادەیی هەرێمی کوردستانی بۆ هەموو ئاسانکارییەک لە هەر کارێکی خێرخوازی دەربڕی و رۆڵی دەستەی خێرخوازی ئیسلامی جیهانی لە دابینکردنی فریاگوزارییە مرۆییەکان بەرز نرخاند و رایگەیاند، هەرێمی کوردستان سەرباری ئەو بارگرانییەی بەهۆی بڕینی بودجە و شەڕی داعش لەسەری بوو، بەڵام باوەشی بۆ ئاوارەکان کردەوە و ئەوەی لە توانایدا هەبوو بێ جیاوازی پێشکەشی کردن. میکانیزمەکانی پەلەکردن لە پێشکەشکردن و دابینکردنی پێداویستییە سەرەتاکانی ژیان لەلایەن لایەنە پەیوەندیدارە نێودەوڵەتییەکان و دەزگا خێرخوازییە جیهانییەکان بۆ کەمپەکانی ئاوارەکان لە هەرێمی کوردستان لایەنێکی دیکەی دیدارەکە بوو.


عێراق لە ململانێدایە لەگەڵ قاچاخچیانی ماددە هۆشبەرەکان لە ئێرانەوە\nماددە هۆشبەرە قەدەغەکراوەکان بەردەوام دێنە وڵاتەوە سەرباری هەوڵی هێزە ئەمنییەکان لەسەر سنوور بۆ رێگرتن لە قاچاخچێتی مادە هۆشبەرەکانی لە ئێرانەوە.\nوێنەیەك كه 20 کانونی دووەمی 2018 لەسەر ئینتەرنێت بڵاوکرایەوە هێزەکانی عێراق نیشاندەدات ده‌ستیانگرتووه به‌سه‌ر :کەلوپەلی هاوڵاتیەکی ئێرانیدا کە هەوڵیدابوو ماددەی هۆشبەر بە قاچاخ بێنێت لە خاڵی سنووری شیبه‌وه. [خاوەنی وێنە دەسەڵاتی خاڵە سنوورییەکانی عێراق]\nکاربەدەستانی خاڵە سنووریەکانی عێراق چەندین هەوڵi بەقاچاخبردنی ماددەی هۆشبەریان پووچەڵکردۆتەوە کە لە ئێرانەوە هێنراون بۆ وڵاتەکە، بەڵام کێشەکە هێشتا مایەی نیگەرانیه‌كی زۆره، سەرچاوە ئەمنییەکان بە دیارونایان وت.\nشرۆڤەکاری ستراتیژی و سەربازی رەبیع جاوەری بە دیارونای وت قاچاخچییە ئێرانییەکان دەستی باڵایان هەیە لە بڵاوکردنەوەی مادە هۆشبەرە قەدەغەکراوەکاندا لە عێراق، کە كێشەیکی نەخوازراوە و گەیشتۆتە "قۆناغێکی مەترسیدار".\nئەو چالاکییە نایاساییانە لەسەر سنوور بە پشتیوانیی چەند "کەسێکی گەندەڵ" بەڕێوەدەچن لەگەڵ ئەو کەسانەی پەیوەندییان هەیە بە هەندێك له‌میلیشیا عێراقییەکانی سەربە ئێران، ناوبراو وتی، له‌كاتێكدا ئاماژەی بۆ ئەوە کرد كه عێراق بۆتە "بازاڕێك بۆ گواستنەوە و ساغکردنەوەی [ماددەی هۆشبەر]".\nجاوەری وتی هێزە ئەمنییەکان ئەرکی گرنگی خۆیان جێبەجێدەکەن بۆ رووبەڕووبوونەوەی قاچاخچێتی ماددە هۆشبەرەکان لەسەر سنوور، وتیشی کێشەکە چارەسەر نەکراوە چونکە ماددە هۆشبەرەکان بەردەوام دێنە وڵاتەکەوە.\nدکتۆرێکی عێراقی هۆشیاری بڵاودەکاتەوە لەسەر مەترسییەکانی ئاڵوودەبوون لە هەڵمەتێکدا وەك لەم وێنەیەدا له ئابی 2016 دەردەکەوێت. [خاوەنی وێنە: کەرتی تەندرووستی بەغدا]\nقاچاخچێتی مادە هۆشبەرەکان لە ئاستێكی مەترسیداردایه\nلە کۆنفرانسێكی رۆژنامەوانیدا لە 17 تشرینی دووەم سەرۆکی پۆلیسی بەسرە، رەشید فله‌یح رایگەیاند "لە سەدا 80 ماددە هۆشبەرەکانی دێتە پارێزگای بەسرە لە ئێرانەوە دێن".\nوتی پۆلیسی عێراق لەلایەن فەرماندەیی ئۆپەراسیۆنە هاوبەشەکان و وەزارەتی ناوخۆوە سەرپشککراوە بۆئەوەی ئۆپەراسیۆنی گەورە بۆ گەڕان ئەنجامبدات بۆ پاراستنی ئەو سنوورە 94 کیلۆمەترییەی بەسرە لەگەڵ ئێران.\nوتی: "بەباشی کاردەکەین بۆئەوەی ئەو سنوورانە بپارێزین بەهاوکاری فەرماندەیی پاسەوانی سنوور و هێزە دەریاییەکانی بەسرە."\nوتیشی: "ئاوی شەت ئەلعەرەب زیاتر چاودێریدەکرێت بۆئەوەی رێگە لە هاتنی ماددە هۆشبەرەکان بگیردرێت لە ئێرانەوە."\n"بەکارهێنانی ماددە هۆشبەرەکان و گواستنەوەی دووقات زیادیکردووە لە چەند ساڵی رابردوودا و ئێستا گەیشتۆتە ئاستێكی مەترسیدار،" فازڵ غەراوی وتی، کە ئەندامی کۆمسیۆنی باڵای سەربەخۆی مافەکانی مرۆڤە.\nبە دیارونای وت: "لە 2014، نزیکەی 400 کەس لەسەر بەکارهێنان و هەڵگرتن و گواستنەوەی ماددە هۆشبەرەکان دەستگیرکراون."\nوتی ئەمساڵ ژمارەی دەستگیرکراوان و سزاداراوان لەسەر ئەو تاوانانە بۆ زیاتر لە 8,000 کەس زیادیکردووە و زۆربەیان هەرزەکارن.\nغەراوی وتی کۆمسیۆنەکە "چاوپێکەوتنی لەگەڵ 400 کەس کرد کە ماددە هۆشبەرەکانیان بەکاردەهێنا و چەندین هۆکاری پشتی بڵاوبوونەوەی ئەو دەرمانانەی دەستنیشانکرد وەك رەوشی ئەمنی و کۆمەڵایەتی لەگەڵ لایەنە ئابووری و دەروونییەکان."\nناوبراو پێشنیاریکرد چەند رێکارێك بگرنەبەر بۆئەوەی بەکارهێنان و گواستنەوەی کەمبکرێتەوە وەك توندوتۆڵکردنی ئەمنییەتی خاڵە سنوورییەکان و زنجیرەیەك بەرنامەی بەرزکردنەوەی هۆشیاری لەسەر مەترسییەکانی بەکارهێنانی ماددە هۆشبەرەکان.\nپێشنیاری ئه‌وه‌شی كرد كه بنکەی چاکبوونەوە و نۆرینگە دروستبکرێت بۆ بەرکارهێنەران و چارەسەرکردنی ئاڵوودەبووان بۆئه‌وه‌ی "وەك نەخۆش چارەسەربکرێن کە پێویستە ئاگامان لێیان بێت نەك بخرینە زیندانەوە".\nده‌یان قاچاخچی دەستگیرکراون\nلە دەستپێکی 2018 تا تشرینی دووەم، هێزە ئەمنییەکان " 187 تاوانی پەیوەند بە مادە هۆشبەرەکانیان تۆمارکردووە،" سەرۆکی دەسەڵاتی خاڵە سنووریەکانی عێراق کازم ئیقابی بە ماڵپەری هەواڵی سۆمەرییەی وت له 16 کانونی یەکەم.\nساڵی رابردوو، هێزەکانی پاسەوانی سنوور ده‌یان قاچاخچییان دەستگیرکرد لە خاڵە سنوورییەکانی شەلامجە، شیب و زەرباتیە و چەندین بڕی جۆراوجۆری ماددەی هۆشبەریان پێبوو کە لە ئێرانەوە هێنابوویان.\nشارەزای ستراتیژی، عەلا ناشو وتی قاچاخچییە ئێرانییەکان عێراقیان گۆڕیوە بە "داڵانی گواستنەوەی ژەهر بۆ وڵاتانی هەرێمەکە".\nئەو چالاکییانە بەشێوەیەکی سیستەماتیکی بەڕێوەدەبرێن و "مەترسییەکی گەورەن بۆ ئاسایش و داهاتووی وڵاتەکەمان،" ناوبراو بە دیارونای وت و ئاماژەی بۆ ئەوەش کرد كه بەکارهێنای ماددە هۆشبەرەکان لە زیادبووندایە لەناو گەجان و مێردمنداڵاندا.\nناشو وتی: "پێویستە ئەمڕۆ یاسایەکی توند دەربکرێت بۆ بەتاوانکردنی قاچاخچێتی و گواستنەوەی ماددە هۆشبەرەکان و سزای توندی لەسەر بدرێت و رێکارەکانی چاودێری پتەوبکرێن لەسەر خاڵە سنووریەکان لەگەڵ ئێران."\nبەرپرسانی سنوورەکانی عێراق کاردەکەن بۆ رێگرتن لە قاچاخچێتی ماددە هۆشبەرەکان\nبەرپرسان بە دیارونایان وت هاوکاریكردن لەگەڵ ئەودیوی سنوور پێویستە بۆئەوەی عێراق بەتەواوی بەربگرێت بە قاچاخچێتی ماددە هۆشبەرەکان لە ئێرانەوە بۆناو عێراق.


یۆنان: هەر کۆچبەرێک بە نایاسایی بیەوێت بێتە نێو خاکی یۆنان دەیگەڕێنینەوە بۆ تورکیا\n2020-03-02 [07:58 AM]\nسەرۆک وەزیرانی یۆنان رایگەیاند، بە هەموو شێوەیەک پارێزگاری لە سنوورەکانی وڵاتەکەیان دەکەن و رێگە بە هاتنی کۆچبەران نادەن، ئاماژەی بەوەش کرد، هەر کۆچبەرێک بە نایاسایی بیەوێت بێتە نێو خاکی یۆنان دەیگەڕێننەوە بۆ تورکیا.\nکریاکۆس میتسوتاکیس، سەرۆک وەزیرانی یۆنان لە توویتێکیدا لەبارەی هاتنی لێشاوی کۆچبەران بۆسەر سنوورەکانی وڵاتەکەی نووسیویەتی "ئاسایشی نەتەوەییمان بڕیاریانداوە ئاستی رووبەڕووبوونەوە لەسەر سنوورەکانمان بۆ ئەوپەڕی زیادبکەن، تاوەکو مانگێکی دیکە ئێمە هیچ داواکارییەک بۆ مافی پەنابەرێتی پەسند ناکەین".\nسەرۆک وەزیرانی یۆنان لە توویتێکی دیکەیدا ئاماژەی بەوە کردووە، بە هیچ شێوەیەک رێگە بە هاتنی کۆچبەران بۆ نێو وڵاتەکەیان نادەن، هۆشداری بە کۆچبەران دەدات کە هەوڵنەدەن بێنە نێو یۆنانەوە، چونکە دەیانگەڕێننەوە.\nکریاکۆس میتسوتاکیس دەشڵێت، سنوورەکانی یۆنان سنووری دەرەوەی ئەوروپان و دڵنیایی دەدات بە وڵاتانی ئەوروپی کە بۆ دڵنیاکردنەوەیان "ماددەی 78.3 لە رێککەوتنی TFEU کارادەکەین".\nبەهۆی هێرشی سوپای سووریا لە ئیدلب كە 33 سەربازی تورکیا کوژران، تورکیا دەروازە سنوورییەکانی لەگەڵ ئەوروپا بەڕووی کۆچبەراندا کردەوە و رایگەیاند، چیدی ناتوانێت بەر بە لێشاوی کۆچبەران و ئاوارەکان بگرێت، یۆنان و وڵاتانی ئەوروپاش رێوشوێنەکانیان تووندتر کردووە بۆ رێگری لە گەیشتنی کۆچبەران بە وڵاتەکانیان.


لیژنەی دارایی بۆ (خەڵك) باس لە نرخی خەرجی دۆلار دەكات - تۆڕی میدیایی خەڵک\nپێیوانییە نرخەكەی داببەزێت\nئەندامێكی لیژنەی دارایی پەرلەمانی عیراق، باسى نرخی خەرجی دۆلار دەكات لەبەرانبەر دیناری عیراقی، ڕەتیشیدەكاتەوە بەمنزیكانە نرخی دراوەكە بگەڕێتەوە دۆخی جارانی.\nشیروان میرزا، ئەندامی لیژنەی دارایی لە پەرلەمانی عیراق، بە (خەڵك)ی ڕاگەیاند:”نرخی دۆلار دانابەزێت، چونكە بڕیارەكە تەنیا عیراقی نییە، بەڵكو بانكی نێودەوڵەتی و سندوقی نێودەوڵەتی دراویش بەشدارن، لەبەرانبەردا حكومەت و وەزارەتی دارایی و بانكی ناوەندی، لەگەڵ بەرزكردنەوەی نرخی دۆلار، بەڵێنی گرتنەبەری ڕێوشوێنی چاكسازییاندا، بەڵام جگە لە بەرزكردنەوەی نرخی دۆلار هیچ چاكسازییەكیان نەكرد”.\nبە وتەی شیروان میرزا:”بەڕێوەبەری بانكی ناوەندی و وەزیری دارایی بۆ مەبەستی قسەكردن لەسەر ئەو چاكسازیانەی كە بڕیار بوو لەگەڵ بەرزكردنەوەی نرخی دۆلاردا بكرێن، بانگهێشتی پەرلەمان كران، هەوڵەكانیش بەردەوامن لەپێناو ئەوەی لەگەڵ بەرزكردنەوەی نرخی خەرجی دۆلاردا هاووڵاتیان كەمترین زیانیان پێبگات”.\nلەبارەی گەڕانەوەی نرخی خەرجی دۆلار بۆ دۆخی پێشووی، ئەندامەكەی لیژنەی دارایی پەرلەمانی عیراق، پێشبینی كرد نرخەكە دانەبەزێت و بۆ ماوەی سێ ساڵی داهاتوو لەم دۆخەی ئێستایدا بمێنێتەوە.


Diplomatic Magazine | بەهۆی پەتای كۆرۆناوەیە... سەردانی پاپا نیگەرانی زۆری لێدەكەوێتەوە\nشارەزایانی بواری نەخۆشیە گوازراوەكان، نیگەرانن لە سەردانی پاپا فرەنسیس بۆ عیراق، چونكە لەم كاتەدا ڕێژەی توشبوان لەعیراق بەشێوەیەكی بەرچاو بەرزبۆتەوە و سیستەمی تەندروستی زۆر خراپە، هەروەها چاوەڕوانیش دەكرێت قەرەباڵغیەكی زۆر لە كاتی سەردانەكەیدا دروست ببێت.\nوا بڕیارە رۆژی 5ی مارس، پاپا فرانسیس سەردانی عیراق بكات، ئامانج لە سەردانەكەی بۆ " ئەوەیە پاڵپشتی روحی و مەعنەوی مەسحیەكانی عیراق بكات، هەروەها ڤاتیكان دەیەوێت پردی پەیوەندی لەگەڵ وڵاتانی دراوسێ بنیاتبنێت".\nبەڵام پسپۆڕێكی بواری تەندروستی دەڵێت:"بەڵام لە ڕووی بڵاو بوونەوەی پەتاكەوە، ئەوا كاتێكی گونجاو نیە كە لەم كاتەدا سەردانی عیراق بكات، كە پەتا جیهانیەكە زۆر بڵاو بۆتەوە".\nئەوەی مەترسیەكەی زیاتر كردووە، ئەوەیە كە چاوەڕێ دەكرێت، باڵیۆزی ڤاتیكان لە عیراق هاوەڵی سەردانی پاپا بكات، بەڵام پێشتر دەنگۆی ئەوە هەبووە، كە بڵیۆز توشی كۆرۆنا بووە و خۆی كەرەنتین كردووە، هەروەها پەتاكەشی هێشتا تێنەپەڕاندووە.\nئاژانسی ئاسۆ شەیتد پرێس لە سەرچاوەیەكی باڵیۆزخانەكەوە ئاشكرای كرد، كە میتا لیسكۆڤار، سەرۆكی ئاساقیفە، نیشانەكانی لاوازن، هەروەها لە ئامادەكارییەكانی بۆ پێشوازی لە پاپا بەردەوامە.\nپسپۆڕان ئاماژە بەوە دەكەن، جەنگە یەك لەدوای یەكەكان و قەیران و ئاوارەبوونی عیراقیەكان و گەندەڵی، سیستەمی تەندروستی ئەو وڵاتەی داڕماندووە، هەروەها توێژینەوەكان ئەوە ئاشكرا دەكەن، كە زۆرینەی توشبووانی عیراق لە ڤایرۆسی گۆڕاوی كۆرۆنان، كە بەقورسی نیشانەكانیان تێدا دەردەكەوێت و بۆ یەكەمجار لە بەریتانیا ئەو ڤایرۆسە نوێیەی كۆرۆنا سەری هەڵدا.\nناڤید مدنی، پزیشك و شارەزا لە بواری ڤایرۆسەكان و بەڕێوەبەری دامەزراوەی سەنتەری فێركردنی زانستە تەندروستیەكان لە رۆژهەڵاتی ناوەڕاست و باكوری ئەفریقا دەڵێت:" پێم وایە هاتنی پاپە بیرۆكەیەكی باش نیە".\nشارك مدنی كە بەڕەگەز ئێرانیە و لە وتارێكیدا لە The Lancet، كە ساڵی ڕابردوو بڵاوی كردەوە، كە هەریەكە لە وڵاتانی عیراق و سوریا و یەمەن، لە ڕووبەڕوو بونەوەی ڤایرۆسی كۆرۆنا زۆر لاوازن،چونكە هێشتا لەگەڵ ڕووبەڕوو بونەوەی چەكدارە توندڕەوەكان خەریكن و هەروەها نزیكەی 40 ملیۆن كەسیان هەیە، كە پێویستیان بە هاوكاری مرۆیی هەیە.\nدەشڵێت:" پەرۆشی هاوڵاتیانی عیراق بۆ پێشوازی لە پاپا، كە وڵاتەكەیان پشتگوێ خراوە و چەندین جەنگی بەخۆیەوە بینیوە، ئەوا دەبێتە مایەی ئەوەی كە بەبێ ویست ڕێكارە تەندروستیەكانی ڤایرۆسی كۆرۆنا پێشێل بكرێت".\nبەهارات بانخانیا، پزیشك و شارەزا لە ڕووبەڕوو بونەوەی نەخۆشیە گوازراوەكانی كۆڵیژی زانكۆی ئیكستەر، لە بارەی سەردانی پاپا فرەنسیسەوە دەڵێت:" ئەوە بۆنەیەكی نموونەییە كە چەندین حاڵەتی توشبون بە ڤایرۆسەكە تۆمار بكرێت، بەشێوەیەك كە عیراق نەتوانێت مامەڵەی لەگەڵ بكات".\nدوو بەرپرسی عیراقی ئاشكرایان كرد، كە دوو ڕێكخراو بەڵێنیان داوە كە دەمامك دابەش بكەن و دووری كۆمەڵایەتی پەیڕەو بكەن، ئەمە جگە لەوەی شوێنی سەردانەكان فراوان بكەن.\nئەو بەرپرسە كە نەیویستوە ناوی ئاشكرا بكرێت، بە كەناڵی " الحرە"ی ڕاگەیاندوە كە پرۆتۆكۆڵی چاودێری تەندروستی" هەرچەندە جێگای شەرمە، بەڵام دەكرێت ئیدارەی بدرێت".\nڤاتیكان لای خۆیەوە، ئامادەكاری تەواوی بۆ سەردانەكە كردووە، ڤاكسینی بە پاپا فرەنسیسی تەمەن 84 ساڵ و وەفدی یاوەری داوە كە لە 20 ئەندام پێكدێن، ئەمە جگە لەوەی ڤاكسین بە رۆژنامەنوسانی هاوەڵیشی دراوە، كە ژمارەیان زیاتر لە 70 كەسە و لەو فرۆكەیەدا دەبن كە پاپا سەردانی پێدەكات.\nبەڵام لە عیراق، لە باشور و ناوەڕاست بۆ هەرێمی كوردستان، خەڵكانێكی زۆر دەیانەوێت لە وتارەكانی پاپادا ئامادە بن، بەڵام هیچیان ڤاكسینیان پێنەدراوە، كە ئەمەش كێشەیە.\nلەبارەی سەردانی پاپا فرەنسیس بۆ عیراق، رێكخراوی تەندروستی جیهانی ئاماژە بەوە دەكات، كە كاتێك پرسیاری ئەو سەردانەمان لێدەكەن، ئەوا ئێمە دەڵێین پێویستە وڵاتەكە هەڵسەنگاندن بۆ مەترسیەكانی بڵاو بوونەوەی ڤایرۆسەكە بكات، هەروەەها ئەوەش دیاری بكات، كە ئایا دەكرێت سەردانەكە دوابخرێت.\nماریا ڤان كیركۆڤ، بەڕێوەبەری هونەری لە ڕێكخراوی تەندروستی جیهان دەڵێت:"هەموو كارە پەیوەستە بە بەڕێوەبردنی مەترسیەكە، ئەوەش پەیوەستە بە دۆخی بڵاو بوونەوەی ڤایرۆسەكە".\nپاپا فرەنسیس رایگەیاند كە ئامادەیە سەردانی عیراق بكات، ئەگەر هەموو عیراقیەكان لە ترسی بڵاو بوونەوەی ڤایرۆسەكە لە تەلەفزیۆنەوە سەیری سەردانەكە بكات.


په‌رله‌مان خولێكی پڕ ده‌مه‌قاڵێ‌و كۆنفرانسی رۆژنامه‌وانی به‌ڕێكرد | نیقاش\nلێدانی یه‌كترو ئاماده‌نه‌بوونی به‌كۆمه‌ڵ\nپه‌رله‌مان خولێكی پڕ ده‌مه‌قاڵێ‌و كۆنفرانسی رۆژنامه‌وانی به‌ڕێكرد\nدوای چوار ساڵی پڕ له‌رووداو، چه‌ند رۆژێكی دیكه په‌رله‌مانی عێراق خولی هه‌ڵبژاردنی ته‌واو ده‌كات، كه ده‌یان یاسا په‌سه‌ندكراو‌و چه‌ندینی دیكه‌ی فه‌رامۆش كراو، ئه‌و ناكۆكییانه‌ی هاوپه‌یمانی سه‌یریان لێ هاته به‌رهه‌م.\n12.04.2018 | به‌غدا\nده‌مه‌قاڵێی په‌رله‌مانتاران‌و هه‌ڵمه‌ته‌كانی لێدانی یه‌كتر‌و كۆنفرانسه رۆژنامه‌وانییه‌كان، نیشانه هه‌ره دیاره‌كانی ئه‌م خوله‌ی ئه‌نجومه‌نی نوێنه‌رانی عێراق بوون.\nهه‌فته‌ی رابردوو سه‌لیم جبوری سه‌رۆكی په‌رله‌مان رایگه‌یاند رۆژی 30ی ئه‌م مانگه دوا دانیشتنی په‌رله‌مان ده‌بێت به‌ر له كۆتاییهاتنی كاره‌كانی، هه‌رچه‌نده به‌پێی یاسا ئه‌و واده‌یه 30ی حوزه‌یرانی داهاتووه، به‌ڵام په‌رله‌مان له‌سه‌ره‌تای ئه‌مساڵه‌وه نه‌یتوانیوه دانیشتنه‌كانی به رێكوپێكی ئه‌نجام بدات له‌به‌ر سه‌رقاڵی په‌رله‌مانتاران به هه‌ڵمه‌تی پێشوه‌ختی هه‌ڵبژاردنه‌وه.\nبۆ نموونه مانگی رابردوو په‌رله‌مان ته‌نیا پێنج دانیشتنی كردووه، تا ئه‌مڕۆش په‌رله‌مان له‌م مانگه‌دا دانیشتنێكی نه‌كردووه، له‌كاتێكدا به‌پێی په‌یڕه‌وی ناوخۆی په‌رله‌مان ده‌بێت له یه‌ك مانگدا هه‌شت دانیشتن ئه‌نجام بدرێت.\nپه‌رله‌مانتاران نایشارنه‌وه كه كاری په‌رله‌مان پێشكه‌وتنی له‌سه‌ر ئاستی ئه‌دای چاودێری‌و یاسادانان تۆماركردووه، به‌ڵام شكستی هێناوه له په‌سه‌ندكردنی پرۆژه‌یاسای گرنگیشدا، هاوكات دیارده‌ی ئاماده‌نه‌بوون باڵی به‌سه‌ر كاره‌كانی ئه‌نجومه‌نه‌كه‌دا كێشابوو، ئه‌وه‌ش رێگربوو له ئه‌نجامدانی ده‌یان دانیشتن به‌هۆی ته‌واونه‌بوونی ژماره‌ی یاسایی په‌رله‌مانتارانه‌وه.\nهه‌ڵسه‌نگاندنی ئه‌دای په‌رله‌مان له ساڵی یاسادانانی یه‌كه‌میدا دوو لایه‌ن له‌خۆده‌گرێت كه بریتین له یاسادانان‌و چاودێری، له‌م رووه‌شه‌وه ئه‌رشیفی سایتی ره‌سمی په‌رله‌مان ئاماژه بۆ ئه‌وه ده‌كات كه له چوار ساڵی رابردوودا توانیویه‌تی (165) یاسا په‌سه‌ند بكات، له كاتێكدا نه‌یتوانیوه ده‌نگ له‌سه‌ر (108) یاسا بدات كه یاسای گرنگیان تێدایه.\nله دیارترین ئه‌و یاسایانه‌ش كه په‌رله‌مان په‌سه‌ندی كردوون یاساكانی "ئه‌نجومه‌نی نوێنه‌ران"، "حزبه‌كان"، "لێبوردنی گشتی"، "حه‌شدی شه‌عبی"، "ده‌زگای دژه‌تیرۆر"و "كۆمپانیای نه‌وتی نیشتمانی"، به‌ڵام زۆربه‌ی ئه‌م یاسایانه جێگای مشتومڕبوون‌و كه‌ڵكێكی كۆمه‌ڵایه‌تیان نه‌بووه.\nبۆ نموونه له‌و دانیشتنه‌دا كه ده‌نگ له‌سه‌ر دانانی هێزه‌كانی "حه‌شدی شه‌عبی" (گرووپه شیعه‌كان) به هێزێكی ره‌سمی درا، په‌رله‌مانتارانی سوننه‌و په‌رله‌مانتارانی "پارتی دیموكراتی كوردستان" بایكۆتیان كرد، له‌كاتێكدا په‌رله‌مانتارانی شیعه بایكۆتی دانیشتنی ده‌نگدانیان كرد له‌سه‌ر یاسای "لێبوردنی گشتی" كه رێگه ده‌دات تیرۆریستان له سزا ده‌ربازیان ببێت، دواتریش په‌رله‌مان ناچار بوو هه‌مواری بكات، دوایین یاساش یاسای "ئه‌نجومه‌نی نوێنه‌ران" بوو كه تایبه‌ته به ئیمتیازی دارایی په‌رله‌مانتاران‌و نیگه‌رانی هاووڵاتیانی لێكه‌وته‌وه.\nشرۆڤه‌كاری سیاسی غالب شابه‌نده‌ر پێی وایه "په‌رله‌مان شكستی هێناوه له په‌سه‌ندكردنی چه‌ند یاسایه‌كی گرنگدا كه په‌یوه‌ندیان به كرۆكی كۆمه‌ڵگه‌و سه‌روه‌ری ده‌وڵه‌ته‌وه هه‌یه‌و چه‌ند یاسایه‌كی په‌سه‌ندكردووه پێویست نین‌و یاسای گرنگی فه‌رامۆش كردووه كه په‌یوه‌ندیان به ئابووری‌و سامانه‌وه هه‌یه‌و چه‌ند یاسایه‌كیش ساڵانێكه دواخراون".\nشابه‌نده‌ر له‌میانی قسه‌كانیدا بۆ "نیقاش" وتی: "ئاماده‌نه‌بوونی زۆری په‌رله‌مانتاران له هه‌ر دانیشتنێكدا به‌كه‌م سه‌یركردنی ده‌نگده‌رانی عێراقه، هاوكات دیمه‌نی لێپرسینه‌وه له وه‌زیر‌و به‌رپرسانیش له په‌رله‌مان رووكه‌شی بوون، هه‌ندێك په‌رله‌مانتاریش هه‌ن داوای لێپرسینه‌وه له به‌رپرسانی ده‌سه‌ڵاتی جێبه‌جێكردن ده‌كه‌ن بۆ مه‌به‌ستی بانگه‌شه‌ی هه‌ڵبژاردن".\nپه‌رله‌مانی عێراق شكستی هێنا له په‌سه‌ندكردنی چه‌ند یاسایه‌كی گرنگدا كه چه‌ند ساڵێكه دواخراون‌و دیارترینیشیان ته‌واوكردنی هه‌مواره ده‌ستوورییه‌كان‌و پێكهێنانی "ئه‌نجومه‌نی خزمه‌تی فیدراڵی"یه كه به‌رپرسیار ده‌بێت له پرۆسه‌ی دامه‌زراندن له فه‌رمانگه‌كانی ده‌وڵه‌ت‌و "یاسای نه‌وت‌و گاز"یش كه به كێشه‌ی سه‌ره‌كی نێوان حكومه‌تی فیدراڵ‌و هه‌رێمی كوردستان‌و هه‌روه‌ها نێوان حكومه‌تی فیدراڵ‌و پارێزگا شیعه به‌رهه‌مهێنه‌كانی نه‌وت له باشووری وڵات، داده‌نرێت.\nبه‌ڵام گرنگترین یاسای په‌یوه‌ست به كاری ده‌سه‌ڵاتی یاسادانان یاسای دامه‌زراندنی "ئه‌نجومه‌نی ئیتیحادی"ه كه به به‌شێكی سه‌ره‌كی له كاری په‌رله‌مان داده‌نرێت، به‌ڵام په‌رله‌مانتاران شكستیان هێنا له په‌سه‌ندكردنی سه‌ره‌ڕای گرنگییه‌كه‌ی‌و بوونی ده‌قێكی ده‌ستووری توند كه پابه‌ندیان ده‌كات به دامه‌زراندنی.\nمادده‌ی (48)ی ده‌ستوور ده‌ڵێت: "ده‌سه‌ڵاتی یاسادانان له په‌رله‌مان‌و ئه‌نجومه‌نی ئیتیحادی پێكدێت" مادده‌ی (65)یش ده‌ڵێت: "ئه‌نجومه‌نێكی یاسادانان به ناوی ئه‌نجومه‌نی ئیتیحادی پێكده‌هێنرێت كه نوێنه‌ری هه‌رێمه‌كان‌و ئه‌و پارێزگایانه‌ی له هه‌رێمێكدا رێكنه‌خراون له‌خۆبگرێت‌و پێكهاته‌و مه‌رجه‌كانی ئه‌ندامێتیی‌و تایبه‌تمه‌ندییه‌كانی‌و هه‌موو شتێك كه په‌یوه‌ند پێوه هه‌بێت به یاسایه‌ك رێكده‌خرێن كه به‌زۆرینه‌ی دوو له‌سه‌ر سێی ئه‌ندامانی په‌رله‌مان په‌سه‌ند ده‌كرێت".\nئیاس ساموك وته‌بێژی دادگای باڵای فیدراڵی ده‌ڵێت: "پێكنه‌هێنانی ئه‌نجومه‌نی ئیتیحادی كه‌موكوڕییه‌كی ئاشكرایه له بیاتنانی دامه‌زراوه ده‌ستوورییه‌كاندا، چونكه ده‌سه‌ڵاتی یاسادانان ته‌نیا له په‌رله‌ماندا كورتكراوه‌ته‌وه‌و ئه‌مه‌ش نه‌نگییه‌كی دیاره له په‌یڕه‌وكردنی ده‌سه‌ڵاته‌كانیدا، ناشزانین نهێنی پێكنه‌هێنانی تائێستا چییه".\nساموك وتی: "هه‌ندێك ده‌ڵێن ئه‌نجومه‌نه‌كه سوودی نییه‌و ده‌سه‌ڵاته‌كانیشی نه‌زانراون، به‌ڵام ئه‌وه به‌پێی ده‌قی ده‌ستوور سه‌پێندراوه، ئه‌گه‌ر گرنگییه‌كه‌شی نه‌بووایه ئه‌وا به ده‌قێكی ئاشكرا باس نه‌ده‌كرا به‌وپێیه‌ی یه‌كێكه له كۆڵه‌گه‌كانی ده‌سه‌ڵاتی یاسادانان له وڵاتدا".\nله‌ڕووی چاودێرییه‌وه په‌رله‌مان رۆڵێكی دیاری له چاودێریكردنی كاری حكومه‌ت‌و به‌رپرساندا هه‌بووه‌و په‌رله‌مانتاران توانیویانه میوانداری چه‌ندین به‌رپرس‌و فه‌رمانده‌ی ئه‌منی وڵات بكه‌ن‌و لێپرسینه‌وه‌یان له‌گه‌ڵدا بكه‌ن له‌وانه‌ش حه‌یده‌ر عه‌بادی سه‌رۆك وه‌زیران كه هاوكاری زۆری په‌رله‌مانی كرد، به‌پێچه‌وانه‌ی نوری مالیكی سه‌رۆك وه‌زیرانی پێش خۆی.\nئه‌رشیفی په‌رله‌مان ئاماژه بۆ ئه‌وه ده‌كات كه ئه‌نجومه‌نی نوێنه‌ران ته‌نیا لێپرسینه‌وه‌ی له هه‌شت به‌رپرس كردووه‌و ده‌نگی له‌سه‌ر لابردنی دوو وه‌زیر داوه كه ئه‌وانیش خالید عوبه‌یدی وه‌زیری به‌رگری‌و هۆشیار زێباری وه‌زیری دارایی بوون، هه‌ردوو بڕیاره‌كه‌ش به پاڵنه‌ری سیاسی دراون، هاوكات په‌رله‌مان میوانداری 31 به‌رپرسی كردووه كه 11یان سه‌ر به سه‌رۆك وه‌زیران بوون.\nلیپرسینه‌وه‌ش جیاوازه له میوانداریكردن، چونكه لێپرسینه‌وه‌ی به‌رپرسان له‌سه‌ر داواكاری په‌رله‌مانتاران ده‌بێت به‌هۆی دۆسێی گه‌نده‌ڵی‌و ره‌نگه له‌كۆتاییشدا بگاته ئاستی ده‌نگدان له‌سه‌ر له‌سه‌ركارلابردن، له‌كاتێكدا میوانداریكردن ته‌نیا بۆ گفتوگۆكردنه له‌باره‌ی مه‌سه‌له‌یه‌كه‌وه له‌گه‌ڵ به‌رپرسان ئه‌ویش له‌سه‌ر داوای په‌رله‌مانتاران یاخود له‌سه‌ر داوای به‌پرسانی ده‌سه‌ڵاتی جێبه‌جێكردن به‌پێی په‌یڕه‌وی ناوخۆی په‌رله‌مان.\nبه‌ڵام واقیع ئاماژه به‌وه ده‌كات كه په‌رله‌مان رێككاری بۆ چاره‌سه‌ركردنی هه‌ڵه‌كان نه‌گرتووه‌ته‌به‌ر‌و ته‌نیا میوانداری به‌رپرسانی كردووه به‌بێ ئه‌وه لێپێچینه‌وه‌یان له‌گه‌ڵ بكات، بۆ نموونه په‌رله‌مان مافی خۆی په‌یڕه‌نه‌كردووه له ده‌نگدان له‌سه‌ر فه‌رمانده ئه‌منییه‌كان‌و لێپێچینه‌وه‌شی له‌گه‌ڵ كه‌مته‌رخه‌مه‌كانیان نه‌كردووه، هه‌روه‌ك ده‌یان به‌رپرس هه‌ن ساڵانێكه پۆسته‌كانیان به وه‌كاله‌ت به‌ڕێوه‌ده‌به‌ن.\nله مادده‌ی (80)ی ده‌ستووردا هاتووه كه له ده‌سه‌ڵاتی په‌رله‌ماندایه ره‌زامه‌ندی له‌سه‌ر دانانی "سه‌رۆكی ئه‌ركانی سوپا‌و یاریده‌ده‌رانی‌و ئه‌وانه‌ی له پۆستی فه‌رمانده‌ی فیرقه به‌ره‌وسه‌رن‌و سه‌رۆكی ده‌گازی هه‌واڵگری بدات".\nسێیه‌كی په‌رمانتاران ئاماده‌نه‌بوون\nپه‌رله‌مانی ئێستا خۆی له دیارده‌ی ئاماده‌نه‌بوونی دووباره‌بووه‌وه‌ی په‌رله‌مانتاران ده‌ربازنه‌كردووه كه بووه‌ته هۆی په‌كخستنی ته‌واوكردنی ژماره‌ی یاسایی پێویست بۆ ئه‌نجامدانی دانیشتنه‌كان‌و گفتوگۆكردن له‌سه‌ر یاساكان، به‌ده‌یان جاریش سه‌رۆكایه‌تی په‌رله‌مان ناچاربووه دانیشتنه‌كان هه‌ڵبوه‌شێنێته‌وه له‌به‌ر ته‌واونه‌بوونی ژماره‌ی یاسایی ئه‌ندامان.\nله‌دواین دانیشتنی په‌رله‌ماندا كه رۆژی 27ی مانگی رابردوو به‌ڕێوه‌چوو، ژماره‌ی ئاماده‌بووان (174) په‌رله‌مانتار بوو له‌كۆی (328) په‌رله‌مانتار، ئه‌و ژماره‌یه‌ش رێژه‌ی راسته‌قینه‌ی ئاماده‌بووانه له هه‌ر دانیشتنێكدا، سه‌ره‌ڕای ئه‌وه‌ش كه سه‌رۆكایه‌تی په‌رله‌مان هه‌ڕه‌شه‌ی سزادانی ئاماده‌نه‌بووانی كردووه، به‌ڵام كه‌س گوێی پێنه‌داوه.\nحه‌نین قه‌دۆ په‌رله‌مانتاری "هاوپه‌یمانی ده‌وڵه‌تی یاسا" به‌رپرسیارێتی دیارده‌ی ئه‌و ئاماده‌نه‌بوونه زۆره‌ی په‌رله‌مانتاران ده‌خاته ئه‌ستۆی سه‌رۆكایه‌تی په‌رله‌مان كه سزای یاساییان به‌سه‌ردا جێبه‌جێ ناكات، ئه‌و به "نیقاش"ی وت: "نزیكه‌ی (100) په‌رله‌مانتار له هه‌ر دانیشتنێكدا ئاماده‌نابن كه ئه‌وه‌ش دیارده‌یه‌كی نه‌رێنییه‌و رێگربووه له كاری په‌رله‌مان‌و په‌سه‌ندكردنی چه‌ند پرۆژه‌یاسایه‌كی گرنگ".\nبه‌پێی مادده‌ی (18) له په‌یڕه‌وی ناوخۆی په‌رله‌مان ده‌بێت ئاگاداركردنه‌وه‌یه‌كی نووسراو ئاڕاسته‌ی په‌رله‌مانتار بكرێت له‌كاتی ئاماده‌نه‌بوونی بۆ پێنج جاری له‌سه‌ر یه‌ك یاخود 10 جاری پچڕپچڕ به‌بێ بوونی بیانوویه‌كی ره‌وا، رێژه‌یه‌كی دیاریكراویش له پاداشته‌كه ببڕدرێت كه په‌رله‌مان دیاری ده‌كات، هه‌روه‌ها ده‌بێت لیستی ئاماده‌نه‌بووان له رۆژنامه ناوخۆییه‌كاندا بڵاوبكرێته‌وه بۆ ئاگاداربوونی رای گشتی".\nله دانیشتنه‌كانی ساڵی یه‌كه‌می یاسادانانی په‌رله‌ماندا مشتومڕی توند له‌نێوان په‌رله‌مانتاراندا له‌ئارادابوو كه هه‌ندێكیان گۆڕان بۆ ده‌مه‌قاڵێ‌و پێكدادانی نێوان په‌رله‌مانتاران له زۆر بۆنه‌دا، میدیاكار‌و رۆژنامه‌نووسان‌و نێردراوانیش بۆ روماڵی دانیشتنه‌كانی په‌رله‌مان ده‌ڵێن "ئه‌وه‌ی ئه‌مجاره په‌رله‌مانی جیاكردبووه‌وه زۆری كۆنفرانسه رۆژنامه‌وانییه‌كان بوو كه زۆربه‌یان لێدانی سیاسی‌و تۆمه‌ت ئاڕاسته‌كردنیان له‌خۆگرتبوو".\nوه‌رزێكی بێ فه‌ڕ\nساڵی پڕ له‌ناكۆكی په‌رله‌مان\nله‌قه‌یرانی به‌غداو واشنتۆندا سوننه گه‌وره‌ترین دۆڕاوه\nبانگه‌شه‌ی نابه‌رامبه‌ر‌و بێ متمانه‌یی\nهه‌ڵبژاردن له‌ئه‌نبار ته‌نیا دروشمی سه‌ر پاشماوه‌ی وێرانكارییه‌كانه